amanoisuno/poet huggingface dataset:
予初謫嶺南過田氏水閣東南一峰豐下銳上俚人謂之雞籠山予更名獨秀峰今復過之戲留一絕 蘇軾
倚天巉絕玉浮圖，肯與彭郎作小姑。獨秀江南知有意，要三二別四三壺。
鬰孤臺 蘇軾
吾生如寄耳，嶺海亦閑游。贛石三百里，寒江尺五流。楚山微有霰，越瘴久無秋。望斷橫雲嶠，魂飛咤雪洲。曉鐘時出寺，暮鼓各鳴樓。歸路迷千嶂，勞生閱百州。不隨猿鶴化，甘作賈胡留。祇有貂裘在，猶堪買釣舟。
虔守霍大夫監郡許朝奉見和復次前韵 蘇軾
大邦安靜治，小院得閑游。贛水雨已漲，廉泉春未流。同烹貢茗雪，一洗瘴茅秋。秋思生蓴鱠，寒衣待橘洲。揚雄未有宅，王粲且登樓。老景無多日，歸心夢幾州。敢因逃酒去，端爲和詩留。舊篋藏新語，清風自滿舟。
贈虔州術士謝晉臣 蘇軾
屬國新從海外歸，君平且莫下簾帷。前生恐是盧行者，後學過呼韓退之。死後人傳戒定慧，生時宿直斗牛箕。憑君爲算行年看，便數生時到死時。
虔州景德寺榮師湛然堂 蘇軾
卓然精明念不起，兀然灰槁照不滅。方定之時慧在定，定慧照寂非兩法。妙湛總持不動尊，默然真入不二門。語息則默非對語，此話要將周易論。諸方人人把雷電，不容細看真頭面。欲知妙湛與總持，更問江東三語掾。
次韵陽行先 蘇軾
室空惟法喜，心定有天游。摩詰原無病，須洹不入流。苦嫌尋直枉，坐待寸田秋。雖未麒麟閣，已逃鸚鵡洲。酒醒風動竹，夢斷月窺樓。衆謂元德秀，自稱陽道州。拔葵終相魯，辟穀會封留。用舍俱無礙，飄然不繫舟。
乞數珠贈南禪湜老 蘇軾
從君覓數珠，老境仗消遣。未能轉千佛，且從千佛轉。儒生推變化，乾策數大衍。道士守玄牝，龍虎看舒卷。我老安能爲，萬劫付一喘。默坐閱塵界，往來八十反。區區我所寄，蹙縮蠶在繭。適從海上回，蓬萊又清淺。
再用數珠韵贈湜老 蘇軾
嗣宗雖不言，叔寶猶理遣。東坡但熟睡，一夕一展轉。南遷昔虞翻，却掃今馮衍。古佛既手提，諸方皆席卷。當年清隠老，鶴瘦龜不喘。和我彈丸詩，百發亦百反。耆年日彫喪，但有犢角繭。時來窺方丈，共笑虎毛淺。
和猶子遲贈孫志舉 蘇軾
軒裳大爐鞲，陶冶一世人。從橫落模範，誰復甘饑貧。可憐方回癡，初不疑嘉賓。頗念懷祖黠，嗔兒與兵姻。失身墮浩渺，投老無涯垠。回看十年舊，誰似數子真。孫郎表獨立，霜戟交重闉。深居不汝覿，豈問親與鄰。連枝皆秀傑，英氣推伯仁。我從海外歸，喜及崆峒春。新年得異書，西郭有逸民。小孫又過我，歡若平生親。清詩五百言，句句皆絕倫。養火雖未伏，要是丹砂銀。我家六男子，朴學非時新。詩詞各璀璨，老語徒周諄。願言敦宿好，永與竹林均。六子豈可忘，從我屢厄陳。
南禪長老和詩不已故作六蟲篇答之 蘇軾
鳳凰覽德輝，遠引不待遣。鷾鴯戀庭宇，倏忽來千轉。那將坐井蛙，而比談天衍。蠹魚著文字，槁死猶遭卷。老牛疲耕作，見月亦妄喘。東坡方三問，南禪已五反。老人但目擊，侍者應足繭。最後六蟲篇，深寄恨語淺。
明日南禪和詩不到故重賦數珠篇以督之二首  其一 蘇軾
未來不可招，已過那容遣。中間見在心，一一風輪轉。自從一生二，巧歷莫能衍。不如袖手坐，六用都懷卷。風雷生謦欬，萬竅自號喘。詩人思無邪，孟子內自反。大珠分一月，細綆合兩繭。纍然挂禪林，妙用夫豈淺。
明日南禪和詩不到故重賦數珠篇以督之二首  其二 蘇軾
朝來取飯化，乃是維摩遣。全鋒雖未露，半藏已曾轉。說有陋裴頠，談無笑王衍。看經聊爾耳，遮眼初不卷。三咤故自醒，一鷄何由喘。請歸視故櫝，靜夜珠當反。安居三十年，古衲磨山繭。持珠尚默坐，豈是功用淺。
用前韵再和霍大夫 蘇軾
文字先生飲，江山清獻遊。典刑傳父老，樽俎繼風流。度嶺逢梅雨，還家指麥秋。自慚鴻雁侶，爭集稻粱洲。野闊橫雙練，城堅聳百樓。行看鳳尾詔，却下虎頭州。君意已吳越，我行無去留。歸途應食粥，乞米使君舟。
用前韵再和許朝奉 蘇軾
高門元世舊，客路晚追遊。清絕聞詩語，疏通豈法流。傳有有衣鉢，斷獄盡春秋。邂逅陪車馬，尋芳謝朓洲。淒涼望鄉國，得句仲宣樓。恨賦投湘水，悲歌祀柳州。何如五字律，相與一樽留。更約登塵外，歸時月滿舟。
用前韵再和孫志舉 蘇軾
人衆者勝天，天定亦勝人。鄧通豈不富，郭解安得貧。驚飛賀厦燕，走散入幕賓。醉眠中山酒，夢結南柯姻。寵辱能幾何，悲歡浩無垠。回視人間世，了無一事真。灑掃古玉局，香火通帝闉。我室思無邪，我堂德有鄰。所至爲鄉里，事賢友其仁。之子富經術，蔚如井大春。蜿蟺楚南極，淑氣生此民。唱高和自寡，非我誰當親。譬彼嶰谷竹，剪裁待伶倫。俗學吁可鄙，紙繒配芻銀。聊將調癡鬼，亦復爭華新。願子事篤實，浮言掃譫諄。窮通付造物，得喪理本均。期子如太倉，會當發陳陳。
崔文學甲携文見過蕭然有出塵之姿問之則孫介夫之甥也故復用前韵賦一篇示志舉 蘇軾
象服盛簪珥，豈是邢夫人。敝衣破冠履，可憐范叔貧。君看崔員外，晚就觀國賓。當年頗赫赫，翁嫗爭爲姻。蹭蹬阻風水，橫斜挂邊垠。青衫映白髮，今似梅子真。道存百無害，甘守吳市闉。自言總角歲，慈母爲擇鄰。邦人驚似舅，矯矯惡不仁。詩文非他師，家法乃富春。豈非空同秀，爲國産雋民。挺然齊魯生，近出姬姜親。爲文不在多，一頌了伯倫。清詩要鍛煉，乃得鉛中銀。自我遷嶺外，七見槐火新。著書已絕筆，一默含千諄。蕢桴和葦籥，天節非人均。時時自娛嬉，豈爲俗子陳。
畫車二首  其一 蘇軾
何人畫此隻輪車，便是當年敧器圖。上易下難須審細，左提右挈免疏虞。
畫車二首  其二 蘇軾
九衢歌舞頌王明，誰惻寒泉獨自清。頼有千車能散福，化爲膏雨滿重城。
寄題潭州徐氏春暉亭 蘇軾
曈曈曉日上三竿，客向東風競倚欄。穿竹鳥聲驚步武，入簷花影落杯盤。勿嫌步月臨玄圃，冷笑乘槎向海灘。勝概直應吟不盡，憑君寄與畫圖看。
次韵江晦叔二首  其一 蘇軾
人老家何在，龍眠雨未驚。酒船回太白，稚子候淵明。幸與登仙郭，同依坐嘯成。小樓看月上，劇飲到參橫。
次韵江晦叔二首  其二 蘇軾
鐘鼓江南岸，歸來夢自驚。浮雲時事改，孤月此心明。雨已傾盆落，詩仍翻水成。二江爭送客，木杪看橋橫。
次韵江晦叔兼呈器之 蘇軾
橫空初不跨鵬鼇，但覺胡牀步步高。一枕晝眠春有夢，扁舟夜渡海無濤。歸來又見顛茶陸，多病仍逢止酒陶。笑說南荒底處所，祇今榕葉下庭臯。
寒食與器之游南塔寺寂照堂 蘇軾
城南鐘鼓鬬清新，端爲投荒洗瘴塵。總是鏡空堂上客，誰爲寂照境中人。紅英掃地風驚曉，綠葉成陰雨洗春。記取明年作寒食，杏花曾與此翁鄰。
絕句 蘇軾
柴桑春晚思依依，屋角鳴鳩雨欲飛。昨日已收寒食火，吹花風起却添衣。
器之好談禪不喜遊山山中筍出戲語器之可同參玉版長老作此詩 蘇軾
叢林真百丈，法嗣有橫枝。不怕石頭路，來參玉版師。聊憑柏樹子，與問籜龍兒。瓦礫猶能說，此君那不知。
王子直去歲送子由北歸往返百舍今又相逢贛上戲用舊韵作詩留別 蘇軾
米盡無人典破裘，送行萬里一鄒游。解舟又欲携君去，歸舍聊須與婦謀。聞道年來丹伏火，不愁老去雪蒙頭。剩買山田添鶴口，廟堂新拜富民侯。
戲贈虔州慈雲寺鑑老 蘇軾
居士無塵堪洗沐，道人有句借宣揚。窗間但見蠅鑽紙，門外惟聞佛放光。遍界難藏真薄相，一絲不挂且逢場。却須重說圓通偈，千眼熏籠是法王。
虔州呂倚承事年八十三讀書作詩不已好收古今帖貧甚至食不足 蘇軾
揚雄老無子，馮衍終不遇。不識孔方兄，但有靈照女。家藏古今帖，墨色照箱筥。饑來據空案，一字不堪煮。枯腸五千卷，磊落相撐拄。吟爲蜩蛩聲，時有島可句。爲語里長者，德齒敬已古。如翁有幾人，薄少可時助。
永和清都觀謝道士童顔鬒髮問其年生於丙子蓋與予同求此詩 蘇軾
鏡湖敕賜老江東，未似西歸玉局翁。敧枕未容春夢斷，清都宛在默存中。每逢佳境携兒去，試問行年與我同。自笑餘生消底物，半篙清漲百灘空。
贈詩僧道通 蘇軾
雄豪而妙苦而腴，祇有琴聰與蜜殊。語带烟霞從古少，氣含蔬筍到公無。香林乍喜聞薝蔔，古井惟慚斷轆轤。爲報韓公莫輕許，從今島可是詩奴。
張競辰永康所居萬卷堂 蘇軾
君家四壁如相如，卷藏天祿吞石渠。豈惟鄴侯三萬軸，家有世南行祕書。兒童拍手笑何事，笑人空腹談經義。未許中郎得異書，且與揚雄說奇字。清江縈山碧玉環，下有老龍千古閑。知君好事家有酒，化爲老人夜扣關。留侯之孫書滿腹，玉函寶方何用讀。濠梁空復五車多，圯上從來一編足。
劉壯輿長官是是堂 蘇軾
閒燕言仁義，是非安可無。非非義之屬，是是仁之徒。非非近乎訕，是是近乎諛。當爲感麟翁，善惡分錙銖。抑爲阮嗣宗，臧否兩含糊。劉君有家學，三世道益孤。陳古以刺今，紬史行天誅。皎皎大明鏡，百陋逢一姝。鶚立時四顧，何由擾羣狐。作堂名是是，自說行坦途。孜孜稱善人，不善自遠徂。願君置座右，此語禹所謨。
予昔作壺中九華詩其後八年復過湖口則石已爲好事者取去乃和前韵以自解云 蘇軾
江邊陣馬走千峰，問訊方知冀北空。尤物已隨清夢斷，真形猶在畫圖中。歸來晚歲同元亮，却掃何人伴敬通。頼有銅盆修石供，仇池玉色自璁瓏。
次韵郭功甫觀予畫雪雀有感二首  其一 蘇軾
早知臭腐即神奇，海北天南總是歸。九萬里風安稅駕，雲鵬今悔不卑飛。
次韵郭功甫觀予畫雪雀有感二首  其二 蘇軾
可憐倦鳥不知時，空羨騎鯨得所歸。玉局西南天一角，萬人沙苑看孤飛。
次韵法芝舉舊詩一首 蘇軾
春來何處不歸鴻，非復羸牛踏舊蹤。但願老師真似月，誰家甕裏不相逢。
次舊韵贈清凉長老 蘇軾
過淮入洛地多塵，舉扇西風欲污人。但怪雲山不改色，豈知江月解分身。安心有道年顔好，遇物無情句法新。送我長蘆舟一葉，笑看雪浪滿衣巾。
戲贈孫公素 蘇軾
披扇當年笑溫嶠，握刀晚歲戰劉郎。不須戚戚如馮衍，便與時時說李陽。
睡起聞米元章冒熱到東園送麥門冬飲子 蘇軾
一枕清風直萬錢，無人肯買北窗眠。開心暖胃門冬飲，知是東坡手自煎。
夢中作寄朱行中 蘇軾
舜不作六器，誰知貴璵璠。哀哉楚狂士，抱璞號空山。相如起睨柱，頭璧與俱還。何如鄭子産，有禮國自閑。雖微韓宣子，鄙夫亦辭環。至今不貪寶，凜然照塵寰。
答徑山琳長老 蘇軾
與君皆丙子，各已三萬日。一日一千偈，電往那容詰。大患緣有身，無身則無疾。平生笑羅什，神呪真浪出。
春帖子詞 皇帝閣六首 其一 蘇軾
靄靄龍旂色，琅琅木鐸音。數行寬大詔，四海發生心。
春帖子詞 皇帝閣六首 其二 蘇軾
暘谷賓初日，清臺告協風。願如風有信，長與日俱中。
春帖子詞 皇帝閣六首 其三 蘇軾
草木漸知春，萌芽處處新。從今八千歲，合抱是靈椿。
春帖子詞 皇帝閣六首 其四 蘇軾
聖主憂民未解顔，天教瑞雪報豐年。蒼龍挂闕農祥正，老稚相呼看藉田。
春帖子詞 皇帝閣六首 其五 蘇軾
昨夜東風入律新，玉關知有受降人。聖恩與解河湟凍，共得中原草木春。
春帖子詞 皇帝閣六首 其六 蘇軾
翰林職在明光裏，行樂詩成拜舞中。不待驚開小桃杏，始知天子是天公。
春帖子詞 太皇太后閣六首 其一 蘇軾
琱刻春何力，欣榮物自知。發生雖有象，覆載本無私。
春帖子詞 太皇太后閣六首 其二 蘇軾
小殿黄金榜，珠簾白玉鈎。一聲雙日蹕，春色滿皇州。
春帖子詞 太皇太后閣六首 其三 蘇軾
仗下春朝散，宮中晝漏稀。兩廂休侍御，應下讀書幃。
春帖子詞 太皇太后閣六首 其四 蘇軾
五日占雲十日風，憂勤終歲爲三農。春來有喜何人見，好學神孫類祖宗。
春帖子詞 太皇太后閣六首 其五 蘇軾
共道十年無臘雪，且欣三白壓春田。盡驅南畝扶犁手，稍發中都朽貫錢。
春帖子詞 太皇太后閣六首 其六 蘇軾
不獨清心能省事，應緣克己自銷兵。傳聞塞外千君長，欲趁新年賀太平。
春帖子詞 皇太后閣六首 其一 蘇軾
寶冊瓊瑶重，新庭松桂香。雪消春未動，碧瓦麗朝陽。
春帖子詞 皇太后閣六首 其二 蘇軾
瑞日明天仗，仙雲擁壽山。倚欄春晝永，金母在人間。
春帖子詞 皇太后閣六首 其三 蘇軾
朝罷金鋪掩，人閑寶瑟塵。欲知慈儉德，書史樂青春。
春帖子詞 皇太后閣六首 其四 蘇軾
仙家日月本長閑，送臘迎春亦偶然。翠管銀罌傳故事，金花綵勝作新年。
春帖子詞 皇太后閣六首 其五 蘇軾
彤史年來不絕書，三朝德化婦承姑。宮中侍女減珠翠，雪裏貧民得袴襦。
春帖子詞 皇太后閣六首 其六 蘇軾
邊庭無事羽書稀，閑遣詞臣進小詩。共助至尊歌喜事，今年春日得春衣。
春帖子詞 皇太妃閣五首 其一 蘇軾
葦桃猶在戶，椒柏已稱觴。歲美風先應，朝回日漸長。
春帖子詞 皇太妃閣五首 其二 蘇軾
甲觀開千柱，飛樓擢九層。雪殘烏鵲喜，翔舞下觚稜。
春帖子詞 皇太妃閣五首 其三 蘇軾
孝心日奉東朝養，儉德應師大練風。太史新年瞻瑞氣，四星明潤紫宮中。
春帖子詞 皇太妃閣五首 其四 蘇軾
九門挂月未催班，清禁風和玉漏閑。崇慶早朝銀燭下，珮環聲在五雲間。
春帖子詞 皇太妃閣五首 其五 蘇軾
東風弱柳萬絲垂，的皪殘梅尚一枝。繭館乍欣蠶浴後，禖壇猶記燕來時。
春帖子詞 夫人閣四首 其一 蘇軾
綵勝鏤新語，酥盤滴小詩。昇平多樂事，應許外庭知。
春帖子詞 夫人閣四首 其二 蘇軾
細雨曉風柔，春聲入御溝。已漂新荇沒，猶带斷冰流。
春帖子詞 夫人閣四首 其三 蘇軾
扶桑初日映簾昇，已覺銅瓶暖不冰。七種共挑人日菜，千枝先剪上元燈。
春帖子詞 夫人閣四首 其四 蘇軾
雪消鴛瓦已流凘，風暖犀盤尚鎮帷。縹緲紫簫明月下，璧門桂影夜參差。
端午帖子詞 皇帝閣六首 其一 蘇軾
盛德初融後，潛陰未姤時。侍臣占易象，明兩作重離。
端午帖子詞 皇帝閣六首 其二 蘇軾
采秀擷羣芳，爭儲百藥良。太醫初薦艾，庶草驗蕃昌。
端午帖子詞 皇帝閣六首 其三 蘇軾
微凉生殿閣，習習滿皇都。試問吾民慍，南風爲解無。
端午帖子詞 皇帝閣六首 其四 蘇軾
西檻新來玉宇風，侍臣茗椀得雍容。庭槐似識天顔喜，舞破清陰作兩龍。
端午帖子詞 皇帝閣六首 其五 蘇軾
講餘交翟轉迴廊，始覺深宮夏日長。揚子江心空百鍊，只將無逸鑑興亡。
端午帖子詞 皇帝閣六首 其六 蘇軾
一扇清風灑面寒，應緣飛白在冰紈。坐知四海蒙膏澤，沐浴君王德似蘭。
端午帖子詞 太皇太后閣六首 其一 蘇軾
漸臺通翠浪，暑殿轉清風。簾卷東朝散，金烏未遽中。
端午帖子詞 太皇太后閣六首 其二 蘇軾
日永蠶收簇，風高麥上場。朝來藉田令，菰黍獻時芳。
端午帖子詞 太皇太后閣六首 其三 蘇軾
舞羽諸羌伏，銷兵萬彙蘇。只應黄紙誥，便是赤靈符。
端午帖子詞 太皇太后閣六首 其四 蘇軾
令節陳詩歲歲新，從官何以壽吾君。願儲醫國三年艾，不作沉湘九辯文。
端午帖子詞 太皇太后閣六首 其五 蘇軾
忠臣諒節今千歲，孝女孤風滿四方。不復巫陽占郢夢，空餘仲御扣河章。
端午帖子詞 太皇太后閣六首 其六 蘇軾
長養恩深動植均，只憂貪吏尚殘民。外廷已拜梟羹賜，應助吾君去不仁。
端午帖子詞 皇太后閣六首 其一 蘇軾
露簟琴書冷，琱盤𩜾餌新。深宮猶畏日，應念暑耘人。
端午帖子詞 皇太后閣六首 其二 蘇軾
萬歲菖蒲酒，千金琥珀杯。年年行樂處，新月挂池臺。
端午帖子詞 皇太后閣六首 其三 蘇軾
翠筒初裹楝，薌黍復纏菰。水殿開冰鑑，瓊漿凍玉壺。
端午帖子詞 皇太后閣六首 其四 蘇軾
秘殿扶疏夏木深，雨餘初有一蟬吟。應將嬴女乘鸞扇，更助南風長棘心。
端午帖子詞 皇太后閣六首 其五 蘇軾
上林珍木暗池臺，蜀産吳包萬里來。不獨盤中見盧橘，時於粽裏得楊梅。
端午帖子詞 皇太后閣六首 其六 蘇軾
閔楚遺風萬古情，沅湘舊俗到金明。翠輿黄繖何時幸，畫鷁飛鳬盡日橫。
端午帖子詞 皇太妃閣五首 其一 蘇軾
午景簾櫳靜，薰風草木酣。誰知恭儉德，綵縷出親蠶。
端午帖子詞 皇太妃閣五首 其二 蘇軾
雨細方梅夏，風高已麥秋。應憐百花盡，綠葉暗紅榴。
端午帖子詞 皇太妃閣五首 其三 蘇軾
辟兵已佩靈符小，續命仍縈綵縷長。不爲祈禳得天助，要令風俗樂時康。
端午帖子詞 皇太妃閣五首 其四 蘇軾
玉盆沉李灧清泉，金鴨噓空裊細烟。自有梧楸障畏日，仍欣麥黍報豐年。
端午帖子詞 皇太妃閣五首 其五 蘇軾
良辰樂事古難同，繡繭朱絲奉兩宮。仁孝自應禳百沴，艾人桃印本無功。
端午帖子詞 夫人閣四首 其一 蘇軾
肅肅槐庭午，沉沉玉漏稀。皇恩樂佳節，鬬草得珠璣。
端午帖子詞 夫人閣四首 其二 蘇軾
節物荆吳舊，嬉游禁掖閑。仙風隨畫箑，拜賜落人間。
端午帖子詞 夫人閣四首 其三 蘇軾
五綵縈筒秫稻香，千門結艾鬢髯張。旋開寶典尋風物，要及靈辰共祓禳。
端午帖子詞 夫人閣四首 其四 蘇軾
欲曉銅瓶下井欄，鏗鍠金殿發清寒。似聞人世南風熱，日上牆東問幾竿。
坤成節集英殿宴教坊詞致語口號 蘇軾
三朝遺老九門前，又見承平大有年。文母憂勤初化俗，曾孫仁孝已通天。史書元祐三千牘，樂奏坤成第一篇。欲采蟠桃歸獻壽，蓬萊清淺半桑田。
集英殿秋宴教坊詞致語口號 蘇軾
霜霏碧瓦尚生烟，日泛彤庭已集仙。靄靄四門多吉士，熙熙萬國屢豐年。高秋爽氣明宮殿，元祐和聲入管絃。菊有芳兮蘭有秀，從臣誰和白雲篇。
興龍節集英殿宴教坊詞致語口號 蘇軾
凜凜重瞳日月新，四方驚喜識天人。共知若木初升旦，且種蟠桃莫計春。請吏黑山歸屬國，給扶黄髮拜嚴宸。紫皇應在紅雲裏，試問清都侍從臣。
興龍節集英殿宴教坊詞致語口號 蘇軾
風卷雲舒合兩班，曈曈瑞日映天顔。觀書已獲千秋鏡，積德長爲萬歲山。臘雪未消三務起，壬人不用五兵閑。相逢父老爭相賀，却笑華胥是夢間。
紫宸殿正旦教坊詞致語口號 蘇軾
九霄清蹕一聲雷，萬物欣榮意已開。曉日自隨天仗出，春風不待斗杓回。行看菖葉催耕耤，共喜椒花映壽杯。欲識太平全盛事，振振鵷鷺滿雲臺。
集英殿春宴教坊詞致語口號 蘇軾
萬人歌舞樂芳辰，長養恩深第四春。令下風雷常有信，時來草木豈知仁。璿璣已正三階泰，玉琯初知九奏均。更欲年年同此樂，故應相繼得元臣。
齋日致語口號 蘇軾
媧皇得道自神仙，金母長生不計年。甲子會逢三朔旦，歲星行看兩周天。消兵漸覺腰無犢，種德方知福有田。彤管何人書後會，椒花椿頌一時編。
趙倅成伯母生日致語口號 蘇軾
今朝壽酒泛黄花，鬰鬰葱葱氣滿家。願得唐兒舞一曲，莫嫌國小向長沙。
寒食宴提刑致語口號 蘇軾
雲間畫鼓疊春雷，千騎尋芳戲馬臺。半道已逢山簡醉，萬人爭看謫仙來。淮西按部威尤凜，歷下懷仁首重回。還把去年留客意，折花臨水更徘徊。
黄樓致語口號 蘇軾
一新柱石壯嚴闉，更值西風落帽辰。不用游從誇燕子，直將氣燄壓波神。山川尚遶當時國，城郭猶飄廣陌塵。誰憑闌干賞風月，使君留意在斯民。
王氏生日致語口號 蘇軾
羅浮山下已三春，松筍穿階晝掩門。太白猶逃水仙洞，紫簫來問玉華君。天容水色聊同夜，髮澤膚光自鑑人。萬戶春風爲子壽，坐看滄海起揚塵。
嚴顔碑 蘇軾
先主反劉璋，兵意頗不義。孔明古豪傑，何乃爲此事。劉璋固庸主，誰爲死不二。嚴子獨何賢，談笑傲碪几。國亡君已執，嗟子死誰爲。何人刻山石，使我空涕淚。吁嗟斷頭將，千古爲病悸。
永安宮 蘇軾
千古陵谷變，故宮安得存。徘徊問耆老，惟有永安門。遊人雜楚蜀，車馬晚喧喧。不見重樓好，誰知昔日尊。吁嗟蜀先主，兵敗此亡魂。只應法正死，使公去遭燔。
戲作賈梁道詩 蘇軾
嵇紹似康爲有子，郗超叛鑒是無孫。如今更恨賈梁道，不殺公閭殺子元。
嘲子由 蘇軾
堆几盞埃簡，攻之如蠹蟲。誰知聖人意，不盡書籍中。曲盡弦猶在，器成機見空。妙哉斲輪手，堂下笑桓公。
題永叔會老堂 蘇軾
三朝出處共雍容，歲晚交情見二公。乘興不辭千里遠，放懷還喜一樽同。嘉謀定國垂青史，盛事傳家有素風。自顧塵纓猶未濯，九霄終日羨冥鴻。
留題徐氏花園二首  其一 蘇軾
莫尋羣玉山頭路，莫看劉郎觀裏花。但解閉門留我住，主人休問是誰家。
留題徐氏花園二首  其二 蘇軾
退之身外無窮事，子美樽前欲盡花。更有多情君未識，不隨柳絮落人家。
遊靈隠寺戲贈開軒李居士 蘇軾
推倒垣牆也不難，一軒復作兩軒看。若教從此成千里，巧歷如今也被謾。
錢道人有詩云直須認取主人翁作兩絕戲之  其一 蘇軾
首斷故應無斷者，冰銷那復有冰知。主人若苦令儂認，認主人人竟是誰。
錢道人有詩云直須認取主人翁作兩絕戲之  其二 蘇軾
有主還須更有賓，不如無境自無塵。只從半夜安心後，失却當前覺痛人。
趙成伯家有麗人僕忝鄉人不肯開樽徒吟春雪美句次韵一笑 蘇軾
繡簾朱戶未曾開，誰見梅花落鏡臺。試問高吟三十韵，何如低唱兩三杯。莫言衰鬢聊相映，須得纖腰與共回。知道文君隔青瑣，梁園賦客肯言才。
成伯家宴造坐無由輒欲效顰而酒已盡入夜不欲煩擾戲作小詩求數酌而已 蘇軾
道士令嚴難繼和，僧伽帽小却空迴。隔籬不喚鄰翁飲，抱甕須防吏部來。
成伯席上贈所出妓川人楊姐 蘇軾
坐來真箇好相宜，深注脣兒淺畫眉。須信楊家佳麗種，洛川自有浴妃池。
奉和成伯大雨中會客解嘲 蘇軾
樂事難并真實語，坐排用意多乖誤。興來取次或成歡，瓦鉤却勝黄金注。我生禍患久不擇，肯爲一時風雨阻。天公變化豈有常，明月行看照歸路。
泗州過倉中劉景文老兄戲贈一絕 蘇軾
既聚伏波米，還數魏舒籌。應笑蘇夫子，僥倖得湖州。
次韵回文三首  其一 蘇軾
春機滿織回文錦，粉淚揮殘露井桐。人遠寄情書字小，柳絲低日晚庭空。
次韵回文三首  其二 蘇軾
紅箋短寫空深恨，錦句新翻欲斷腸。風葉落殘驚夢蝶，戍邊回雁寄情郎。
次韵回文三首  其三 蘇軾
羞雲斂慘傷春暮，細縷詩成織意深。頭畔枕屏山掩恨，日昏塵暗玉窗琴。
數日前夢一僧出二鏡求詩僧以鏡置日中其影甚異其一如芭蕉其一如蓮花夢中與作詩 蘇軾
君家有二鏡，光景如湛盧。或長如芭蕉，或圓如芙蕖。飛電著子壁，明月入我廬。月下合三璧，日月跳明珠。問子是非我，我是非文殊。
贈人 蘇軾
別後休論信息疏，仙凡自古亦殊途。蓬山路遠人難到，霜柏威高道轉孤。舊賞未應忘楚國，新詩聞已滿皇都。誰憐澤畔行吟者，目斷長安貌欲枯。
寄子由 蘇軾
厭暑多應一向慵，銀鈎秀句益疏通。也知堆案文書滿，未暇開軒硯墨中。湖面新荷空照水，城頭高柳漫摇風。吏曹不是尊賢事，誰把前言語化工。
題沈君琴 蘇軾
若言琴上有琴聲，放在匣中何不鳴。若言聲在指頭上，何不於君指上聽。
洗兒戲作 蘇軾
人皆養子望聰明，我被聰明誤一生。惟願孩兒愚且魯，無災無難到公卿。
贈江州景德長老 蘇軾
白足高僧解達觀，安排春事滿幽欄。不須天女來相試，總把空花眼裏看。
半山亭 蘇軾
登嶺勢巍巍，蓮峰太華齊。凭欄紅日早，回首白雲低。松柏月中老，猿猴物外啼。禪師吟絕後，千古指人迷。
常山贈劉鎡 蘇軾
劉侯年少日，駿馬拊便面。援弓雁自落，不待白羽貫。
送范德孺 蘇軾
漸覺東風料峭寒，青蒿黄韭試春盤。遥想慶州千嶂裏，暮雲衰草雪漫漫。
獲鬼章二十韵 蘇軾
青唐有逋寇，白首已窮妖。竊據臨洮郡，潛通講渚橋。廟謀周召虎，邊帥漢班超。堅壘千兵破，連航一炬燒。擒姦從窟穴，奏捷上烟霄。詭異人圖像，歡娛路載謠。干誅非一事，伐叛自先朝。取道經陵寢，前期告廟祧。西來聞幾日，面縛見今朝。二聖臨雲陛，千官溢海潮。載囚車轣轆，失主馬蕭條。橫拜如蹲犬，胡裝尚衣貂。理卿辭具服，譯長舌初調。緩死恩殊厚，求生尾屢摇。慈仁逢太母，寬厚戴唐堯。赤手真擒虎，和羹未賜梟。藁街虛授首，東市偶全腰。困獸何須殺，遺雛或可招。威聲西振夏，武節北通遼。帝道有强弱，天時或長消。羌情防報復，軍勝忌矜驕。慎重關西將，奇功勿再要。
次韵子由題憩寂圖後 蘇軾
東坡雖是湖州派，竹石風流各一時。前世畫師今姓李，不妨還作輞川詩。
題李伯時淵明東籬圖 蘇軾
彼哉嵇阮曹，終以明自膏。靖節固昭曠，歸來侶蓬蒿。新霜著疏柳，大風起江濤。東籬理黄菊，意不在芳醪。白衣挈壺至，徑醉還遊遨。悠然見南山，意與秋氣高。
次韵黄魯直書伯時畫王摩詰 蘇軾
前身陶彭澤，後身韋蘇州。欲覓王右丞，還向五字求。詩人與畫手，蘭菊芳春秋。又恐兩皆是，分身來入流。
次韵黄夷仲茶磨 蘇軾
前人初用茗飲時，煮之無問葉與骨。寖窮厥味臼始用，復計其初碾方出。計盡功極至于磨，信哉智者能創物。破槽折杵向牆角，亦其遭遇有伸屈。歲久講求知處所，佳者出自衡山窟。巴蜀石工强鎸鑿，理疏性軟良可咄。予家江陽遠莫致，塵土何人爲披拂。
和錢四寄其弟龢 蘇軾
老來日月似車輪，此去知逢幾箇春。昨夜冰花猶作柱，曉來梅子已生人。
病後醉中 蘇軾
病爲兀兀安身物，酒作逢逢入腦聲。堪笑錢塘十萬戶，官家付與老書生。
此君軒 蘇軾
雲幢烟節十洲人，犀甲檀槍百萬軍。翳薈叢生何足道，此君真是此君君。
參寥惠楊梅 蘇軾
新居未換一根椽，只有楊梅不直錢。莫共金家鬬甘苦，參寥不是老婆禪。
秋興三首  其一 蘇軾
野鳥游魚信往還，此身同寄水雲間。誰家晚吹殘紅葉，一夜歸心滿舊山。可慰摧頹仍健食，比來通脫屢酡顔。年華豈是催人老，雙鬢無端只自斑。
秋興三首  其二 蘇軾
故里依然一夢前，相携重上釣魚船。嘗陪大幕全陳迹，謬忝承明愧昔年。報國無成空白首，退耕何處有名田。黄雞白酒雲山約，此計當時已浩然。
秋興三首  其三 蘇軾
浴鳳池邊星斗光，宴餘香滿上書囊。樓前夜月低韋曲，雲裏車聲出未央。去國何年雙鬢雪，黄花重見一枝霜。傷心無限厭厭夢，長似秋宵一倍長。
書辯才白雲堂壁 蘇軾
不辭清曉扣松扉，却值支公久不歸。山鳥不鳴天欲雪，卷簾惟見白雲飛。
觀湖二首  其一 蘇軾
乘槎遠引神仙客，萬里清風上海濤。回首不知沙界小，飄衣猶覺色塵高。須彌有頂低垂日，兜率無根下戴鼇。釋梵茫然齊劫火，飛雲不覺醉陶陶。
觀湖二首  其二 蘇軾
朝陽照水紅光開，玉濤銀浪相徘徊。山分宿霧儘寬遠，雲駕高風馳送來。昇霞彩色敧殘火，及物氣燄明纖埃。可憐極大不知已，浮生野馬悠悠哉。
醉題信老方丈 蘇軾
鶴作精神松作筋，階庭蘭玉一時春。願君且住三千歲，長與東坡作主人。
三萼牡丹 蘇軾
風雨何年別，留真向此邦。至今遺恨在，巧過不成雙。
美哉一首送韋城主簿歐陽君 蘇軾
美哉水，洋洋乎。我懷先生，送之子于城隅。洋洋乎，美哉水。我送之子，至於新渡。念彼嵩雒，眷焉西顧。之子于邁，至於白馬。白馬舊邦，其構維新。邦人流涕，畫舫之孫。相其口髯，尚克似之。先生遺民，之子往字。
聞潮陽吳子野出家 蘇軾
予昔少年日，氣蓋里閭俠。自言似劇孟，叩門知緩急。千金已散盡，白首空四壁。烈士歎暮年，老驥悲伏櫪。妻孥真敝屣，脫棄何足惜。四大猶幻座，衣冠矧外物。一朝發無上，願老靈山宅。世事子如何，禪心久空寂。世間出世間，此道無兩得。故應入枯槁，習氣要除拂。丈夫生豈易，趣捨志匪石。當爲獅子吼，佛法無南北。
被命南遷途中寄定武同僚 蘇軾
人事千頭及萬頭，得時何喜失時憂。只知紫綬三公貴，不覺黄粱一夢游。適見恩綸臨定武，忽遭分職赴英州。南行若到江干側，休宿潯陽舊酒樓。
清遠舟中寄懷賈耘老 蘇軾
小寒初度梅花嶺，萬壑千巌背人境。清遠聊爲泛宅行，一夢分明墮鄉井。覺來滿眼是湖山，鴨綠波摇鳳凰影。海陵居士無雲梯，歲晚結廬苕水湄。山腰自懸蒼玉佩，野馬不受黄金羈。門前車蓋獵獵走，笑倚清流數鬢絲。汀洲相見春風起，白蘋吹花散烟水。萬里飄蓬未得歸，目斷滄浪淚如洗。北雁南來遺素書，苦言大浸沒我廬。清齋十日不然鼎，曲突往往巢龜魚。今年玉粒賤如水，青銅欲買囊已虛。人生百年如寄耳，七十朱顔能有幾。有子休論賢與愚，倪生枉欲带經鋤。天南看取東坡叟，可是平生廢讀書。
惠州靈惠院壁間畫一仰面向天醉僧云是蜀僧隠巒所作題詩於其下 蘇軾
直視無前氣吐虹，五湖三島在胸中。相逢莫怪不相揖，只見山僧不見公。
贈包安靜先生茶二首  其一 蘇軾
皓色生甌面，堪稱雪見羞。東坡調詩腹，今夜睡應休。
贈包安靜先生茶二首  其二 蘇軾
建茶三十片，不審味如何。奉贈包居士，僧房戰睡魔。
過海得子由書 蘇軾
經過廢來久，有弟忽相求。門外三竿日，江關一葉秋。蕭疏悲白髮，漫浪散窮愁。世事江聲外，吾生幸自休。
過黎君郊居 蘇軾
半園荒草沒佳蔬，煮得占禾半是藷。萬事思量都是錯，不如還叩仲尼居。
和陶歸去來兮辭 蘇軾
歸去來兮，吾方南遷安得歸。卧江海之澒洞，弔鼓角之悽悲。迹泥蟠而愈深，時電往而莫追。懷西南之歸路，夢良是而覺非。悟此生之何常，猶寒暑之異衣。豈襲裘而念葛，蓋得觕而喪微。我歸甚易，匪馳匪奔。俯仰還家，下車闔門。藩垣雖缺，堂室故存。挹吾天醴，注之漥尊。飲月露以洗心，餐朝霞而眩顔。混客主而爲一，俾婦姑之相安。知盜竊之何有，乃掊門而折關。廓圜鏡以外照，納萬象而中觀。治廢井以晨汲，滃百泉之夜還。守靜極以自作，時爵躍而鯢桓。歸去來兮，請終老於斯游。我先人之敝廬，復舍此而焉求。均海南與漠北，挈往來而無憂。畸人告予以一言，非八卦與九疇。方饑須糧，已濟無舟。忽人牛之皆喪，但喬木與高丘。警六用之無成，自一根之返流。望故家而求息，曷中道之三休。已矣乎，吾生有命歸有時，我初無行亦無留。駕言隨子聽所之，豈以師南華而廢從安期。謂湯稼之終枯，遂不溉而不耔。師淵明之雅放，和百篇之新詩。賦歸來之清引，我其後身蓋無疑。
南華老師示四韵事忙姑以一偈答之 蘇軾
惡業相纏五十年，常行八棒十三禪。却著衲衣歸玉局，自疑身是五通仙。
過嶺寄子由 蘇軾
投章獻策謾多談，能雪冤忠死亦甘。一片丹心天日下，數行清淚嶺雲南。光榮歸珮呈佳瑞，瘴癘幽居弄晚嵐。從此西風庾梅謝，却迎誰與馬毿毿。
夢中絕句 蘇軾
楸樹高花欲插天，暖風遲日共茫然。落英滿地君方見，惆悵春光又一年。
戲足柳公權聯句 蘇軾
人皆苦炎熱，我愛夏日長。薰風自南來，殿閣生微凉。一爲居所移，苦樂永相忘。願言均此施，清陰分四方。
送別 蘇軾
鴨頭春水濃如染，水面桃花弄春臉。衰翁送客水邊行，沙襯馬蹄烏帽點。昂頭問客幾時歸，客道秋風黄葉飛。繫馬綠楊開口笑，傍山依約見斜暉。
顔闔 蘇軾
顔闔古有道，躬耕自衣食。區區魯小邦，不足隠明德。軺車來我門，聘幣繼金璧。出門應使者，耕稼不謀國。但疑誤將命，非敢憚行役。使者反錫命，戶庭空履迹。薄俗徇世榮，截趾履之適。所重易所輕，隋珠彈飛翼。伊人畏照影，獨往就陰息。鼎俎薦忠賢，誰能死燔炙。念彼藏衣冠，安知獲堯客。
夢雪 蘇軾
殘杯失春溫，破被生夜悄。開門萬山白，俯仰同一照。雖時出圭角，固自絕瑕竅。兒童勿驚怪，調汝得一笑。
戲贈田辨之琴姬 蘇軾
流水隨弦滑，清風入指寒。坐中有狂客，莫近繡簾彈。
書黄筌畫翎毛花蝶圖二首  其一 蘇軾
短翎長喙喜喧卑，曳練雙翔亦自奇。頼有黄鸝鬬嬛好，獨依蘚石立多時。
書黄筌畫翎毛花蝶圖二首  其二 蘇軾
綠陰青子已愁人，忍見中庭燕麥新。怊悵劉郎今白首，時來看卷覓餘春。
寒食夜 蘇軾
漏聲透入碧窗紗，人靜鞦韆影半斜。沉麝不燒金鴨冷，淡雲籠月照梨花。
陸蓮庵 蘇軾
何妨紅粉唱迎仙，來伴山僧到處禪。陸地生花安足怪，而今更有火中蓮。
書寄韵 蘇軾
已將鏡鑷投諸地，喜見蒼顔白髮新。歷數三朝軒冕客，色聲誰是獨完人。
謁敦詩先生因留一絕 蘇軾
凜凜人言君似雪，我言凜凜雪如君。時人盡怪蘇司業，不解將錢與廣文。
絕句二首  其一 蘇軾
峨峨疊石立何孤，頼有蕭蕭翠竹俱。日暮無人鷗鳥散，空留野水伴寒蘆。
絕句二首  其二 蘇軾
漠漠秋高露氣清，新蒲倚石近溪生。夜來雨後西風急，靜向窗前似有聲。
春夜 蘇軾
春宵一刻值千金，花有清香月有陰。歌管樓臺聲細細，鞦韆院落夜沉沉。
醉睡者 蘇軾
有道難行不如醉，有口難言不如睡。先生醉卧此石間，萬古無人知此意。
數日前夢人示余一卷文字大略若諭馬者用吃蹶兩字夢中甚賞之覺而忘其餘戲作數語足之 蘇軾
天驥雖老，舉鞭脫逸。交馳蟻封，步中衡石。旁睨駑駘，豐肉滅節。徐行方軌，動輒吃蹶。天資相絕，未易致詰。
四十年前元夕與故人夜遊得此句 蘇軾
午夜朧朧淡月黄，夢回猶有暗塵香。縱橫滿地霜槐影，寂寞蓮燈半在亡。
題李景元畫 蘇軾
聞說神仙郭恕先，醉中狂筆勢瀾翻。百年寥落何人在，只有華亭李景元。
又答氈帳 蘇軾
卧病經旬減带圍，清樽忘却故人期。莫嫌雪裏閑氈帳，作事猶來未合時。
壽陽岸下 蘇軾
街東街西翠幄成，池南池北綠錢生。幽人獨來带殘酒，偶聽黄鸝第一聲。
春日與閑山居士小飲 蘇軾
一杯連坐兩髯棋，數片深紅入座飛。十分瀲灧君休赤，且看桃花好面皮。
村醪二尊獻張平陽  其一 蘇軾
萬戶春濃酒似油，想須百甕到牀頭。主人日飲三千客，應笑窮官送督郵。
村醪二尊獻張平陽  其二 蘇軾
詩裏將軍已築壇，後來裨將欲登難。已驚老健蘇梅在，更作風流王謝看。□出定知書滿腹，瘦生應爲語雕肝。□□灑落江山外，留與人間激懦官。
村醪二尊獻張平陽  其三 蘇軾
張公高躅不可到，我欲挽肩纔覺難。事業已歸前輩錄，典刑留與後人看。詩如琢雪清牙頰，身覲飛龍吐膽肝。少負清名晚方用，白頭翁竟作何官。
失題 蘇軾
獨鶴南飛送好音，山中橋梓共成陰。深衣傴僂如初命，巵酒從容向晚斟。城裏誰家開壽域，堂東多士作儒林。清霜未落黄花在，笑折高枝繞鬢簪。
題王維畫 蘇軾
摩詰本詞客，亦自名畫師。平生出入輞川上，鳥飛魚泳嫌人知。山光盎盎著眉睫，水聲活活流肝脾。行吟坐咏皆自見，飄然不作世俗辭。高情不盡落縑素，連山絕澗開重帷。百年流落存一二，錦囊玉軸酬不貲。誰令食肉貴公子，不覺祖父驅熊羆。細氈浄几讀文史，落筆璀璨傳新詩。青山長江豈君事，一揮水墨光淋漓。手中五尺小橫卷，天末萬里分毫釐。謫官南出止均潁，此心通達無不之。歸來纏裹任紈綺，天馬性在終難羈。人言摩詰是初世，欲從顧老癡不癡。桓公崔公不可與，但可與我寬衰遲。
和張均題峽山 蘇軾
孤舟轉巌曲，古寺出雲坳。岸迫鳥聲合，水平山影交。堂虛泉漱玉，砌靜筍遺苞。我爲圖名利，無因此結茅。
送虢令趙薦 蘇軾
嗟我去國久，得君如得歸。今君捨我去，從此故人稀。不惜故人稀，但恐晤語非。佳人西方子，佩服貝與璣。宛兮若處女，未始識戶扉。何必識戶扉，潛玉有光輝。
謝張太原送蒲桃 蘇軾
冷官門戶日蕭條，親舊音書半寂寥。惟有太原張縣令，年年專遣送蒲桃。
讀晉史 蘇軾
滄海橫流血作津，犬羊角出競稱真。中原豈是無豪傑，天遣羣雄殺晉人。
讀王衍傳 蘇軾
文非經國武非英，終日虛談取盛名。至竟開門延羯寇，始知清論誤蒼生。
讀後魏賀狄干傳 蘇軾
羊犬爭雄宇內殘，文風猶自到長安。當時枉被詩書誤，惟有鮮卑賀狄干。
送司勳子才丈赴梓州 蘇軾
別日已苦迫，見日未可期。曷不惜此日，相從把酒巵。人生初甚樂，譬若枰上棋。縱橫聽汝手，聚散豈吾知。胡爲復嗟嘆，實恨相識遲。念昔非親舊，聞名自童兒。不見常隠憂，見之百憂披。相從未云幾，別淚遽已垂。有如雲間鶴，影過落寒池。舉頭已千里，可見不可追。我本蜀諸生，能言公少時。初爲成都掾，治獄官苦卑。高才絕倫輩，邦伯忘等夷。是時最少年，白皙未有髭。風流能痛飲，敏捷好論詩。勇於鞲上鷹，不啻囊中錐。去蜀曾未久，得縣復來眉。簿書紛滿前，指畫渙無疑。一年吏已服，漸能省鞭笞。二年民盡信，不復煩文移。三年厭閑寂，終日事桐絲。客來投其轄，醉倒不容辭。至今三十年，父老猶嗟咨。東川晚乃至，觀者塞路岐。但見東人喜，不知西人悲。如今又繼往，人事亦可奇。嗟此信偶然，或云數使之。王城多高爵，要路人爭馳。公來席未暖，去不淅晨炊。屢爲蜀人得，毋乃天見私。吾徒本學道，窮達理素推。況爲二千石，所至可樂嬉。細思爲縣日，賓友存者誰。或終卧茅屋，或去懸金龜。或已登鬼籍，墓木如門楣。感時何倏忽，撫舊應涕洟。紫綬著更好，紅顔蔚不衰。權奇玉勒馬，阿那胡琴姬。逢人可與樂，慎勿苦相思。
送宋君用遊輦下 蘇軾
暴雨漲荒溪，尺水生洪流。中有潑潑鯉，泛然方快遊。安知赤日爍，沸浪生浮漚。石密岸狹束，鱗鬣窘若囚。一失在藻樂，遂有轍鮒憂。誓將泛江湖，雪此喣沫羞。江湖與荒溪，巨細雖不侔。此流彼之派，聯接詎阻修。超然奮躍去，勢若鷹離鞲。浮沉謝羣蛙，窟穴依長洲。洗刷沮洳泥，被服白紋裘。誰知歲月久，湧浪生咽喉。頼爾溪中物，雖困有遠謀。不似沼沚間，四合獄萬鯫。縱知有江湖，綿綿隔山丘。人生豈異此，窮達皆有由。吾鄉廣平君，少與輕薄遊。堆金等屋梁，䆉稏百頃秋。朝廷羅紅顔，夜庖炙肥牛。落魄窮書生，多以金帛收。高貲一朝盡，里巷誰青眸。兒女號饑寒，親友寡饋賙。中夜起長嘆，慷慨商聲謳。我非田農家，安能事耝耰。又非將帥種，不慣揮戈矛。平生負壯氣，豈可遂爾休。今我中丞公，位隆職兼優。官爵連九族，一門千驊騮。雖云富貴殊，敢以貧賤投。姻戚苦未遠，我困豈我魗。八月秋風高，駕言動輕輈。將行來告別，求贈安敢廋。嗟子窮已甚，倚伏理亦周。溪魚解如此，况子知公侯。馬壯僕正健，去去其無留。
咏怪石 蘇軾
家有粗險石，植之疏竹軒。人皆喜尋玩，吾獨思棄捐。以其無所用，曉夕空嶄然。碪礎則甲斮，砥硯乃枯頑。于繳不可碆，以碑不可鎸。凡此六用無一取，令人爭免長物觀。誰知茲石本靈怪，忽從夢中至吾前。初來若奇鬼，肩股何孱顔。漸聞䃔䃧聲，久乃辨其言。云我石之精，憤子辱我欲一宣。天地之生我，族類廣且蕃。子向所稱用者六，星羅雹布盈溪山。傷殘破碎爲世役，雖有小用烏足賢。如我之徒亦甚寡，往往掛名經史間。居海岱者充禹貢，雅與鉛松相差肩。處魏榆者白晝語，意欲警懼驕君悛。或在驪山拒强秦，萬牛喘汗力莫牽。或從揚州感盧老，代我問答多雄篇。子今我得豈無益，震霆凜霜我不遷。雕不加文磨不瑩，子盍節槩如我堅。以是贈子豈不偉，何必責我區區焉。吾聞石言愧且謝，醜狀欻去不可攀。駭然覺坐想其語，勉書此詩席之端。
題西湖樓 蘇軾
少年過了未衰顔，正在悲歡季孟間。細雨溟濛湖上寺，東風摇蕩酒中山。千金用盡終須老，百計尋思不似閑。醉裏下樓知早晚，喧喧扶路笑歌還。
題雙竹堂壁 蘇軾
江上檣竿一百尺，山中樓臺十二重。山僧樓上望江上，遥指檣竿笑殺儂。
風水洞聞二禽 蘇軾
林外一聲青竹筍，坐間半醉白頭翁。春山最好不歸去，慚愧春禽解勸儂。
法惠小飲以詩索周開祖所作 蘇軾
立著巫娥多少時，安排雲雨待清詞。酒酣魯叟頻相憶，曲罷周郎尚不知。海鷂無蹤飛過速，雲龍有報發來遲。從今莫入尋春會，爲欠梅花一首詩。
次韵陳時發太博雙竹 蘇軾
千年誰復繼夷齊，凜凜霜筠此鬬奇。要識蒼龍聯蜺意，擬容丹鳳宿凰枝。扶持有伴雪應怕，裁剪無人風自吹。莫遣騷人說連理，君看高節孰如雌。
周夫人挽詞 蘇軾
教子通經古所賢，安貧守道節尤堅。當熊遺烈傳家世，投燭諸郎慰眼前。不待金花書誥命，忽驚玉樹掩新阡。凱風吹棘君休咏，我亦孤懷一泫然。
天聖二僧皆蜀人不見留二絕  其一 蘇軾
家山忘了脚騰騰，試作巴談却解譍。不爲遊人問鄉里，豈知身是錦城僧。
天聖二僧皆蜀人不見留二絕  其二 蘇軾
方丈門開怪不迎，給孤邀供未還城。興來且作尋安道，醉後何須覓老兵。
會飲有美堂答周開祖湖上見寄 蘇軾
杜牧端來覓紫雲，狂言驚倒石榴裙。豈知野客青筇杖，獨卧山僧白簟紋。且向東臯伴王績，未遑南越弔終軍。新詩過與佳人唱，從此應難減一分。
和吳少卿絕句 蘇軾
欲伴騷人賦百篇，歸心要及菊花前。明朝知覆誰家瓿，猶有桓譚道必傳。
題沈氏天隠樓 蘇軾
樓上新詩二百篇，三吳處士最應賢。非夷非惠真天隠，忘世忘身恐地仙。散盡黄金猶好客，歸來碧瓦自生烟。靈犀美璞無人識，蔚蔚空驚草木妍。
和人登海表亭 蘇軾
譙門對聳壓危坡，覽勝無如此得多。盡見西山遮岱嶺，迥分東野隔新羅。花時千圃堆紅錦，雪晝雙城疊白波。回首毬場尤醒眼，一番風送鑑重磨。
會雙竹席上奉答開祖長官 蘇軾
松柏蕭蕭滿故丘，知君懷抱尚悲秋。算來九九無多日，唱著三三憶舊遊。皓月徘徊應許共，清詩妙絕不容酬。梅花社燕難相並，莫爲吳娘暗淚流。
次韵答開祖 蘇軾
淚滴秋風不爲麟，虛名何用實之賓。烝豚未害爲純孝，貍首何妨助故人。好喚遊湖緣路便，難邀入社爲詩頻。知君頗有東山興，喝石巌前自過春。
北山廣智大師回自都下過期而歸時率開祖無悔同訪之因留淥浄堂竹鶴二絕  其一 蘇軾
淥浄堂前竹，秋期赴白雲。不知緣底事，一日可無君。
北山廣智大師回自都下過期而歸時率開祖無悔同訪之因留淥浄堂竹鶴二絕  其二 蘇軾
淥浄堂前鶴，孤棲守竹軒。胸中無限事，恨汝不能言。
欲往湖州見孫莘老別公輔希元彥遠醇之穆仲 蘇軾
秋來欲見紫髯翁，待得梅花細萼紅。記取上元燈火夜，道人猶在水晶宮。
富陽道中 蘇軾
清晨振衣起，起步方池側。徘徊俯丹楹，倒影見敧仄。不識陶靖節，定非風塵格。遥懷謝靈運，本自林泉客。予生忽世事，不以形爲役。顧彼冕弁人，冕弁非予適。
贈青濰將謝承制 蘇軾
吾皇有意縛單于，槌破銅山鑄虎符。驍將新除三十六，精兵共領五千都。周王常德須攘狄，漢帝雄才亦尚儒。君學本兼文武術，功名不必讀孫吳。
過濰州驛見蔡君謨題詩壁上云綽約新嬌生眼底逡巡舊事上眉尖春來試問愁多少得似春潮夜夜添不知爲誰而作也和一首 蘇軾
長垂玉筯殘粧臉，肯爲金釵露指尖。萬斛閑愁何日盡，一分真態更難添。
黄州春日雜書四絕  其一 蘇軾
楚鄉春冷早梅天，柳色波光已鬬妍。淮上雁行皆北向，可無消息到儂邊。
黄州春日雜書四絕  其二 蘇軾
中州臘盡春猶淺，只有梅花最可憐。坐遣牡丹成俗物，豐肌弱骨不成妍。
黄州春日雜書四絕  其三 蘇軾
清曉披衣尋杖藜，隔牆已見最繁枝。老人無計酬清麗，夜就寒光讀楚辭。
黄州春日雜書四絕  其四 蘇軾
病腹難堪七椀茶，曉窗睡起日西斜。貧無隙地栽桃李，日日門前看賣花。
晚遊城西開善院泛舟暮歸二首  其一 蘇軾
晚照餘喬木，前村起夕烟。棋聲虛閣上，酒味早霜前。遠謫何須恨，來遊不偶然。風光類吾土，乃是蜀江邊。
晚遊城西開善院泛舟暮歸二首  其二 蘇軾
放船江瀨淺，城郭近連村。水檻松筠靜，市橋燈火繁。誰家掛魚網，小舫繫柴門。卜築計未定，何妨試買園。
和人雪晴書事 蘇軾
消盡瓊瑶雲馭歸，餘寒猶復助風威。垂簾漸學秋霖滴，滿地猶疑夜月輝。凍壤相和開蓽戶，流凘半釋擁苔磯。可憐烏鵲饑無食，日暮空林何所依。
奉酬仲閔食新麯湯餠仍聞糴麥甚盛因以戲之 蘇軾
初見煌煌秀兩岐，俄驚落磑雪霏霏。可煩都尉熱承汗，絕勝臨淄貧易衣。尚有清才對風月，未妨便腹貯書詩。知君貨殖誇長袖，滿糴千箱待一饑。
讀仲閔詩卷因成長句 蘇軾
喜見西風吹麥秋，年年爲逭老農憂。沾塗手足經年種，薦載珠璣一倍收。壯齒君能親稼穡，異時我亦困耝耰。獨憐紫竹堂前月，清夜娟娟照客愁。
送酒與崔誠老 蘇軾
雪堂居士醉方熟，玉澗山人冷不眠。送與安州潑醅酒，從今三日是三年。
與郭生遊寒溪主簿吳亮置酒郭生喜作挽歌酒酣發聲坐爲凄然郭生言吾恨無佳詞因爲略改樂天寒食詩歌之坐客有泣者其詞曰 蘇軾
烏啼鵲噪昏喬木，清明寒食誰家哭。風吹曠野紙錢飛，古墓累累春草綠。棠梨花映白楊路，盡是死生離別處。冥漠重泉哭不聞，蕭蕭暮雨人歸去。
戲作切語竹詩 蘇軾
隠約安幽奧，蕭騷雪藪西。交加工結構，茂密渺冥迷。引葉油雲遠，攢叢聚族齊。奔鞭迸壁背，脫籜吐天梯。烟篠散孫息，高竿拱桷枅。漏闌零露落，庭度獨蜩啼。掃洗修纖筍，窺看詰曲溪。玲瓏綠醽醴，邂逅盍閑携。
山行見月四言 蘇軾
吟哦傲兀，仰晤巌月。邁巘迎崖，銀刓玉嚙。源魚噞喁，岸雁臲尯。卧玩我語，聱牙岌嶪。
憶黄州梅花五絕  其一 蘇軾
邾城山下梅花樹，臘月江風好在無。爭似姑山尋綽約，四時常見雪肌膚。
憶黄州梅花五絕  其二 蘇軾
一枝價重萬瓊琚，直恐姑山雪不如。盡愛丹鉛競時好，不如風雪養天姝。
憶黄州梅花五絕  其三 蘇軾
雖老于梅心未衰，今朝誰贈楚江枝。旋傾尊酒臨清影，正是吳姬一笑時。
憶黄州梅花五絕  其四 蘇軾
不用相催已白頭，一生判却見花羞。揚州何遜吟情苦，不枉清香與破愁。
憶黄州梅花五絕  其五 蘇軾
玉琢青枝蕊綴金，仙肌不怕苦寒侵。淮陽城裏娟娟月，樊口江邊耿耿參。
訪散老不遇 蘇軾
君來不遇我，我到不逢君。古殿依修柏，寒花對暮雲。
和王定國 蘇軾
離歌添唧唧，古曲擬行行。不作相隨燕，空吟久住鶑。瞢騰君上馬，寂寞我回城。明日東門外，空舟獨自橫。
出局偶書 蘇軾
急景歸來早，窮陰晚不開。傾杯不能飲，留待卯君來。
覓俞俊筆 蘇軾
筆工近歲說吳俞，李葛虛名總不如。雖是玉堂揮翰手，自憐白首尚抄書。
鼠須筆 蘇軾
太倉失陳紅，狡穴得餘腐。既興丞相嘆，又發廷尉怒。磔肉飼饑貓，分髯雜霜兔。插架刀槊健，落紙龍蛇騖。物理未易詰，時來即所遇。穿墉何卑微，托此得佳譽。
琴枕 蘇軾
高情閑處任君彈，幽夢來時與子眠。彭澤漫知琴上趣，邯鄲深得枕中仙。試尋玉軫拋何處，閑喚香雲在那邊。平素不須煩按抑，秦娥自解語如絃。
書李宗晟水簾圖 蘇軾
宗晟一軸水簾圖，寄與南舒李大夫。未向林泉歸得去，炎天酷日且令無。
書龍馬圖 蘇軾
先皇御馬三千匹，仗下曾騎玉駱驄。金鼎丹成龍亦化，圉人空棧泣西風。
皎然禪師贈吳憑處士詩云世人不知心是道只言道在西方妙還如瞽者望長安長安在東向西笑東坡居士代答云 蘇軾
寒時便具熱時風，饑漢那知食藥功。莫怪禪師向西笑，緣師身在長安東。
燈花一首贈王十六 蘇軾
金粟釵頭次第多，起看缺月带斜河。懸知瑞草橋邊夜，笑指燈花說老坡。
王晉卿得破墨三昧又嘗聞祖師第一義故畫邢和璞房次律論前生圖以寄其高趣東坡居士既作破琴詩以記異夢矣復說偈云 蘇軾
前夢後夢真是一，彼幻此幻非有二。正好長松水石間，更憶前生後生事。
和芝上人竹軒 蘇軾
洞外復空中，千千萬萬同。勞師唱竹頌，知是阿誰風。
戲贈秀老 蘇軾
拆却相公庵，泥却駙馬竹。天下人總知，流入傳燈錄。
和晁美叔老兄 蘇軾
反觀皆自直，相詆竟誰諛。事過始堪笑，夢中今了無。珍才尚空谷，瘦馬正長途。未識造物意，茫然同一爐。
暮歸 蘇軾
牛羊久已下，寂寞掩柴扉。水鵲鳴城堞，飛螢上戟衣。夜凉江海近，天闊斗牛微。何日招舟子，寒江北渡歸。
待旦 蘇軾
夢破山骨冷，扶桑未放曉。披衣坐虛堂，缺月猶皎皎。揚泉漱寒冽，激齒冰雪繞。百體喜堅壯，萬象覺清悄。簪履事朝謁，神魂飛窅渺。龕燈蚌珠剖，爐穗玉繩裊。浮念恍已消，真庭諒非杳。須臾霽霞起，赫奕射林表。高樹引凉蟬，深枝啅棲鳥。二蟲彼何爲，逐動自紛擾。悠悠天宇內，豈復論大小。覆盎舞醯雞，濃昏恣飛繞。定知達觀士，方寸常了了。世無陶靖節，此樂知者少。
約吳遠遊與姜君弼喫蕈饅頭 蘇軾
天下風流筍餠餤，人間濟楚蕈饅頭。事須莫與繆漢喫，送與麻田吳遠遊。
除夕訪子野食燒芋戲作 蘇軾
松風溜溜作春寒，伴我饑腸響夜闌。牛糞火中燒芋子，山人更喫懶殘殘。
北歸度嶺寄子由 蘇軾
青松盈尺間香梅，盡是先生去後栽。應笑來時無一物，手携拄杖却空回。
鳴泉思思君子也君子抱道且殆而時弗與民咸思之鳴泉故基堙圮殆盡眉山蘇軾搔首踟躕作鳴泉思以思之 蘇軾
鳴泉鳴泉，經雲而潺湲。拔爲毛骨者修竹，蒸爲雲氣者霏烟。山夔莫能隠其怪，野翟詎敢藏其奸。茅廬肅肅，昔有人焉。其高如山，其清如泉。其心金與玉，其道砥與弦。執德沒世，落月入地。英名皎然，陽曦麗天。舊隠寂寂，新篁娟娟。思彼君子，我心如懸。谷鳥在上，巌花炫前。鳴泉鳴泉，使我菀結而華顛。
豐年有高廩詩 蘇軾
頌聲歌盛旦，多黍樂豐年。近見藏高廩，遥知熟大田。在疇紛已穫，如阜隠相連。魯史詳而記，神倉賦且全。舂人洪蓄積，祖廟享恭虔。聖后憂農切，宜哉報自天。
萬菊軒 蘇軾
一軒高爲黄花設，富擬人間萬石君。佳本盡從方外得，異香多在月中聞。引泉北澗分清露，開逕南山破白雲。此意欲爲知者道，陶翁猶自未離羣。
韓幹馬 蘇軾
少陵翰墨無形畫，韓幹丹青不語詩。此畫此詩真已矣，人間駑驥漫爭馳。
送煮菜贈包安靜先生 蘇軾
野菜此出珍又珍，送與西鄰病酒人。便須起來和熱喫，不消洗面裹頭巾。
夢中賦裙带 蘇軾
百疊漪漪風皺，六銖縰縰雲輕。植立含風廣殿，微聞環珮摇聲。
王定國自彭城往南都時子由在宋幕求家書僕醉不能作獨以一絕句與之 蘇軾
王郎西去路漫漫，野店無人霜月寒。淚盡粉箋書不得，憑君送與卯君看。
贈黄州官妓 蘇軾
東坡五載黄州住，何事無言及李宜。却似西川杜工部，海棠雖好不吟詩。
六言樂語 蘇軾
桃園未必無杏，銀礦終須有鉛。荇带豈能攔浪，藕花却解留蓮。
題領巾絕句 蘇軾
臨池妙墨出元常，弄玉嬌姿笑柳娘。吟雪屢曾驚太傅，斷弦何必試中郎。
書裙带絕句 蘇軾
任從酒滿翻香縷，不願書來繫綵箋。半接西湖橫綠草，雙垂南浦拂紅蓮。
虎跑泉 蘇軾
金沙泉湧雪濤香，灑作醍醐大地凉。倒浸九天河影白，遥通百谷海聲長。僧來汲月歸靈石，人到尋源宿上方。更續茶經校奇品，山瓢留待羽仙嘗。
端硯詩 蘇軾
披雲離北巌，度嶺入中夏。重藉剪楚茅，方函斲英檟。騷壇意莫逆，匠石語□奓。匪堊勞運斤，如带防毀銙。礪□□□□，觀隅整同厦。津津剖馬肝，索索模羊觟。氣逼松滋豪，烟聯雪濤姹。登堂却蹣跚，飲水何𧮳閜。守墨面宜黔，含貞口終啞。靜惟有壽焉，玷尚可磨也。魯史記獲麟，晉帖題裹鮓。供給到唐文，護持等商斝。眉形空愛纖，風字仍嫌哆。載觀七八評，咸本六一寫。退然敢摩肩，信矣俱出跨。始知尹公他，不媚王孫賈。銘詩與器傳，篆刻當碑打。嚴韵拾孑遺，微才任聊且。
張無盡過黄州徐君猷爲守有四侍人姓爲孫姜閻齊適張夫人携其一往婿家既暮復還乃閻姬也最爲徐所寵因書絕句云 蘇軾
玉筍纖纖揭繡簾，一心偷看綠蘿尖。使君三尺毬頭帽，須信從來只有簷。
題銅陵陳公園雙池詩  其一 蘇軾
南北山光照綠蘿，濯纓洗耳不須多。天空月滿宜登眺，看取青銅兩處磨。
題銅陵陳公園雙池詩  其二 蘇軾
落帆重到古銅官，長是江風阻往還。要以謫仙迴舞袖，千年醉拂五松山。
咏檳榔 蘇軾
異味誰栽向海濱，亭亭直幹亂枝分。開花樹杪翻青籜，結子苞中皺錦紋。可療饑懷香自吐，能消瘴癘暖如薰。堆盤何物堪爲偶，蔞葉清新卷翠雲。
醉中題鮫綃詩 蘇軾
天地雖虛廓，惟海爲最大。聖王皆祀事，位尊河伯拜。祝融爲異號，恍惚聚百怪。二氣變流光，萬里風雲快。靈旂摇紅纛，赤虬噴滂湃。家近玉皇樓，彤光照世界。若得明月珠，可償逐客債。
無題 蘇軾
簾卷窗穿戶不扃，隙塵風葉任縱橫。幽人睡足誰呼覺，敧枕牀前有月明。
雅安人日次舊韵二首  其一 蘇軾
人日滯留江上村，定知芳草怨王孫。題詩寄遠方揮翰，扶杖登高獨出門。柳色忍看成感嘆，花前歸思自飛翻。浮陽披凍雖才弄，已覺春工漏一元。
雅安人日次舊韵二首  其二 蘇軾
似聞高隠在前村，坐膝扶牀戲子孫。自賞春光携桂酒，喜逢晴色款柴門。屏間带日金人活，頭上迎風綵勝翻。蓬鬢扶疏吾老矣，豈能舊貌改新元。
和代器之 蘇軾
雨過郊原一番新，尋芳車馬踏無塵。普天冷食聞前古，蕭寺清游屬兩人。不作佺期問新曆，頗同之問感餘春。明年歸藉梨花上，應會羣賢及四鄰。
自題金山畫像 蘇軾
心似已灰之木，身如不繫之舟。問汝平生功業，黄州惠州儋州。
歸來引送王子立歸筠州 蘇軾
歸去來兮，世不汝求胡不歸。洶北望之橫流兮，渺西顧之塵霏。紛野馬之决驟兮，幸余首之未鞿。出彭城而南騖兮，眷丘隴而增欷。亂清淮而俯鑒兮，驚昔容之是非。念東坡之遺老兮，輕千里而款余扉。共雪堂之清夜兮，攬明月之餘輝。曾雞黍之未熟兮，嘆空室之伊威。我挽袖而莫留兮，僕夫在門歌式微。歸去來兮，路渺渺其何極。將稅駕於何許兮，北江之南，南江之北。于此有人兮，儼峨峨其豐碩。孰居約而爾肥兮，非糠覈其何食。久抱一而不試兮，愈溫溫而自克。吾居世之荒浪兮，視昏昏而聽默默。非之子莫振吾過兮，久不見恐自賊。吾欲往而道無由兮，子何畏而不即。將以彼爲玉人兮，以子爲之璞也。
黄泥坂詞 蘇軾
出臨臯而東騖兮，並叢祠而北轉。走雪堂之陂陀兮，歷黄泥之長坂。大江洶以左繚兮，渺雲濤之舒卷。草木層累而右附兮，蔚柯丘之葱蒨。余旦往而夕還兮，步徙倚而盤桓。雖信美而不可居兮，苟娛余于一眄。余幼好此奇服兮，襲前人之詭幻。老更變而自哂兮，悟驚俗之來患。釋寶璐而被繒絮兮，雜市人而無辨。路悠悠其莫往來兮，守一席而窮年。時游步而遠覽兮，路窮盡而旋反。朝嬉黄泥之白雲兮，暮宿雪堂之青烟。喜魚鳥之莫余驚兮，幸樵蘇之我嫚。初被酒以行歌兮，忽放杖而醉偃。草爲茵而塊爲枕兮，穆華堂之清宴。紛墜露之濕衣兮，升素月之團團。感父老之呼覺兮，恐牛羊之予踐。于是蹶然而起，起而歌曰。月明兮星稀，迎余往兮餞余歸。歲既宴兮草木腓，歸來歸來兮，黄泥不可以久嬉。
清溪詞 蘇軾
大江南兮九華西，泛秋浦兮亂清溪。水渺渺兮山無蹊，路重複兮居者迷。爛青紅兮粲高低，松十里兮稻千畦。山無人兮雲朝躋，靄濛濛兮渰凄凄。嘯林谷兮號水泥，走鼪鼯兮下鳧鷖。忽孤壘兮隠重堤，杳冥茫兮聞犬雞。鬰萬瓦兮鳥翼齊，浮軒楹兮飛棋枅。雁南歸兮寒蜩嘶，弄秋水兮挹玻璃。朝市合兮雜髦齯，挾簞瓢兮佩鋤犁。鳥獸散兮相扶携，隠驚雷兮騖長霓。望翠微兮古招提，掛木杪兮翔雲梯。若有人兮悵幽棲，石爲門兮雲爲閨。塊虛堂兮法喜妻，呼猿狙兮子鹿麛。我欲往兮奉杖藜，獨長嘯兮謝阮嵇。
上清詞 蘇軾
南山之幽，雲冥冥兮。孰居此者，帝側之神君。君胡爲兮山之幽，顧宮殿兮久淹留。又曷爲一朝去此而不顧兮，悲此空山之人也。來不可得而知兮，去固不可得而訊也。君之來兮天門空，從千騎兮駕飛龍。隸辰星兮役太歲，儼晝降兮雷隆隆。朝發軫兮帝庭，夕弭節兮山宮。懭有妖兮虐下土，精爲星兮氣爲虹。愛流血之滂沛兮，又嗜瘧癘與螟蟲。嘯盲風而涕淫雨兮，時又吐旱火之爞融。銜帝命以下討兮，建千仞之修鋒。乘飛霆而追逸景兮，歙砉掃滅而無蹤。忽崩播其來會兮，走海岳之神公。龍車獸鬼不知其數兮，旗纛晻靄而冥蒙。漸俯傴以旅進兮，鏘劍佩之相礱。司殺生之必信兮，知上帝之不汝容。既約束以反職兮，退戰慄而愈恭。澤充塞于四海兮，獨澹然其無功。君之去兮天門開，款閶闔兮朝玉臺。羣仙迎兮塞雲漢，儼前導兮紛後陪。歷玉階兮帝迎勞，君良苦兮馬豗頹。閔人世兮迫隘，陳下土兮帝所哀。返瓊宮之嵯峨兮，役萬靈之喧豗。默清浄以無爲兮，時節狩于斗魁。詣通明而獻黜陟兮，軼蕩蕩其無回。忽表裏之煥霍兮，光下燭于九垓。時游目以下覽兮，五岳爲豆，四溟爲杯。俯故宮之千柱兮，若毫端之集埃。來非以爲樂兮，去非以爲悲。謂神君之既返兮，曾顔咫尺之不違。升祕殿以內悸兮，魂凜凜而上馳。忽寤寐以有得兮，敢沐浴而獻辭。是耶非耶，臣不可得而知也。
山坡陀行 蘇軾
山坡陀兮下屬江，勢崖絕兮游波所蕩如頹牆。松茀律兮百尺，旁枝虬葛藟之。上不見日兮下可依，吾曳杖兮吾僮以吾之書隨。藐余望兮水中汦，頎然而長者黄冠而羽衣。澣頤坦腹盤石箕坐兮，山亦有趾安不危，四無人兮可忘饑。仙人偓佺自言其居瑶之圃，一日一夜飛相往來不可數。使其開口言兮，豈惟河漢無極驚余心。默不言兮，蹇昭氏之不鼓琴。憺將翔兮山海，與日月兮長在。若有人兮夢中仇池我歸路，此非小有兮噫乎何以樂此而不去。昔余游於葛天兮，身非陶氏猶與偕。乘渺茫良未果兮，僕夫悲余馬懷。聊逍遥兮容與，晞余髮兮蘭之渚。余論世兮千載一人猶並時，余行詰曲兮欲知余者稀。峨峨洋洋余方樂兮，譬余繫舟於水魚潛鳥舉亦不知。何必每念輒得應余若響，坐有如此兮人子期。
醉翁操 蘇軾
琅然，清圜。誰彈，響空山。無言，惟翁醉中和其天。月明風露娟娟，人未眠。荷蕢過山前，曰有心也哉此賢。醉翁嘯咏，聲和流泉。醉翁去後，空有朝吟夜怨。山有時而童顛，水有時而回川。思翁無歲年，翁今爲飛仙。此意在人間，試聽徽外三兩絃。
次韵借觀睢陽五老圖 蘇軾
國老安榮心自閑，紫袍金带舊簪冠。星騎箕簸揚糠粃，斗掌權衡表漢桓。冬有愆陽嫌薄熱，夏多沴氣畏輕寒。頼得五賢清雅出，俾人敬慕肅容看。
題金山寺回文體 蘇軾
潮隨暗浪雪山傾，遠浦漁舟釣月明。橋對寺門松逕小，檻當泉眼石波清。迢迢綠樹江天曉，靄靄紅霞晚日晴。遥望四邊雲接水，碧峰千點數鷗輕。
水月寺 蘇軾
千尺長松掛薜蘿，梯雲嶺上一聲歌。湖山深秀有何處，水月池中桂影多。
半月泉 蘇軾
請得一日假，來遊半月泉。何人施大手，擘破水中天。
遊何山 蘇軾
今日何山是勝遊，亂峰縈轉繞滄洲。雲含老樹明還滅，石礙飛泉咽復流。遍嶺煙霞迷俗客，一溪風雨送歸舟。自嗟塵土先衰老，底事孤僧亦白頭。
自題臨文與可畫竹 蘇軾
石室先生清興動，落筆縱橫飛小鳳。借君妙意寫篔簹，留與詩人發吟諷。
雙井白龍 蘇軾
巌泉未入井，蒙然冒沙石。泉嫩石爲厭，石老生罅隙。異哉寸波中，露此橫海脊。先生酌泉笑，泉秀神龍蟄。舉手玉筯插，忽去銀釘擲。大身何時布，大翮翔霹靂。誰言鵬背大，更覺宇宙窄。
瑞金東明觀 蘇軾
浮金最好溪南景，古木樓臺畫不成。天籟遠兼流水韵，雲璈常聽步虛聲。青鸞白鶴蟠空下，翠草玄芝匝地生。咫尺仙都隔塵世，門前車馬任縱橫。
題清淮樓 蘇軾
觀魚惠子臺蕪沒，夢蝶莊生冢木秋。惟有清淮供四望，年年依舊背城流。
戲答佛印 蘇軾
遠公沽酒飲陶潛，佛印燒豬待子瞻。採得百花成蜜後，不知辛苦爲誰甜。
失題三首  其一 蘇軾
木落沙明秋浦，雲卧烟淡瀟湘。曾學扁舟范蠡，五湖深處鳴榔。
失題三首  其二 蘇軾
望斷水雲千里，橫空一抹晴嵐。不見邯鄲歸路，夢中略到江南。
失題三首  其三 蘇軾
公子只應見畫，此中我獨知津。寫到水窮天杪，定非塵土間人。
來鶴亭 蘇軾
鴻漸偏宜丹鳳南，冠霞帔月毿毿。酒酣亭上來看舞，有客新名喚作耽。
龍山補亡  其一 蘇軾
征西天府，重九令節。駕言龍山，宴凱羣哲。壺歌雅奏，緩带輕帢。胡爲中觴，一笑粲發。楩楠競秀，榆柳獨脫。驥騄交騖，駑蹇先蹶。楚狂醉亂，隕帽莫覺。戎服囚首，枯顱茁髮。惟明將軍，度量豁達。容此下士，顛倒冠襪。宰夫揚觶，兕觥舉罰。請歌相鼠，以侑此爵。
龍山補亡  其二 蘇軾
吾聞君子，蹈常履素。晦明風雨，不改其度。平生丘壑，散髮箕裾。墜車天全，顛沛何懼。腰適忘带，足適忘屨。不知有我，帽復奚數。流水莫繫，浮雲暫寓。飄然隨風，非去非取。我冠明月，佩服寶璐。不纓而結，不簪而附。歌詩甯擇，請飲相鼠。罰此陋人，俾出童羖。
牡丹 蘇軾
小檻徘徊日自斜，只愁春盡委泥沙。丹青欲寫傾城色，世上今無楊子華。
西湖壽星院明遠堂 蘇軾
十年不向此凭欄，景象依然一望間。龍蜃吐雲天入水，樓臺倒影日銜山。僧於僻寺難爲隠，人在扁舟未是閑。孤鶴似尋和靖宅，盤空飛去復飛還。
牡丹和韵 蘇軾
光風爲花好，奕奕弄清溫。撩理鶑情趣，留連蝶夢魂。飲酣浮倒暈，舞倦怯新翻。水竹傍□意，明紅似故園。
慈雲四景 甘露泉 蘇軾
階下有龍潭，一泓寒且碧。不須撫兩掌，流出仙人液。
慈雲四景 白雲居 蘇軾
禪居何所有，戶牖白雲分。直待譚玄後，相隨花雨紛。
慈雲四景 娑羅樹 蘇軾
誰從五竺國，分得一枝來。秀出重樓外，專除世上埃。
慈雲四景 鸚鵡院 蘇軾
古院楓篁裏，寥寥隔市喧。仙禽發異響，驚起老僧禪。
過金山寺一首 蘇軾
明月妙高臺，盤渦月照開。琳宮龍久住，珠樹鶴能來。雲霧空中繞，帆檣檻外迴。無言卷石小，江左擬蓬萊。
過都昌 蘇軾
翻陽湖上都昌縣，燈火樓臺一萬家。水隔南山人不渡，東風吹老碧桃花。
登廬山 蘇軾
讀書廬山中，作郡廬山下。平湖浸山脚，雲峰對虛榭。紅蕖紛欲落，白鳥時來下。猶思隠居勝，亂石驚湍瀉。
無題七絕一首 蘇軾
春風寂寂夜寥寥，一望蒼苔雪影遥。何處幽香飛幾片，只宜月色带花飄。
大雨聯句 蘇軾
庭松偃蓋如醉，夏雨新凉似秋。有客高吟擁鼻，無人共吃饅頭。
風折松聯句 蘇軾
龍枝已逐風雷變，減却虛窗半日凉。天愛禪心圓且潔，故添明月伴清光。
獻壽戲作 蘇軾
終須跨箇玉麒麟，方丈蓬萊走一巡。敢獻些兒長壽物，蟠桃核裏有雙仁。
戲詠饊子贈鄰嫗 蘇軾
纖手搓來玉色勻，碧油煎出嫩黄深。夜來春睡知輕重，壓匾佳人纏臂金。
次韵錢穆父還張天覺行縣詩卷 蘇軾
君如天馬玉花驄，萬里須臾不計功。投刃皆虛有餘地，運斤不輟自成風。如何十日敲榜外，已復千篇笑語中。只恐學禪餘此在，卓錐猶是去年窮。
又贈老謙 蘇軾
瀉湯舊得茶三昧，覓句近窺詩一斑。清夜漫漫困搜攪，齋腸那得許堅頑。
扇 蘇軾
團扇經秋似敗荷，丹青彷彿舊松蘿。一時用捨非吾事，舉世炎時奈爾何。
僕年三十九在潤州道上過除夜作此詩又二十年在惠州錄之以付過  其一 蘇軾
寺官官小未朝參，紅日半窗春睡酣。爲報鄰鷄莫驚覺，更容殘夢到江南。
僕年三十九在潤州道上過除夜作此詩又二十年在惠州錄之以付過  其二 蘇軾
釣艇歸時菖葉雨，繰車鳴處楝花風。長江昔日經遊地，盡在如今夢寐中。
題陳公園 蘇軾
岡陵來勢遠，幽處更依山。一片湖景內，千家市井間。
寄崔閑 蘇軾
道合何妨過虎溪，高山流水是相知。與君一別無多日，夢到琅然夜榻時。
秋日寄友人 蘇軾
柳條風暖會吟詩，林下池邊屐齒移。別後過從更疏懶，暮蟬嘹亂不勝悲。
雷巌 蘇軾
空巌發靈籟，彷彿如風雷。只疑函寶劍，天遣六丁開。
治易洞 蘇軾
自昔遥聞太守高，明爻象彖日忘勞。洞中陳迹今如掃，斯道何曾損一毛。
甘蔗 蘇軾
老境於吾漸不佳，一生拗性舊秋崖。笑人煮簀何時熟，生啗青青竹一排。
謝人送墨 蘇軾
墨月黳雲脫太清，海風吹上筆頭輕。瑣窗冷透芙蓉碧，定有新明到九成。
送竹香爐 蘇軾
枯槁形骸惟見耳，凋殘鬢髮只留鬚。平生大節堪爲底，今日灰心始見渠。
江村二首  其一 蘇軾
野水開冰出，山雲带雨行。白鷗乘曉泛，黄犢試春耕。地僻民風古，年豐米價平。村居自瀟灑，况有讀書聲。
江村二首  其二 蘇軾
野老幽居處，成吾一首詩。桑枝礙行路，瓜蔓網疏籬。牧去牛將犢，人來犬護兒。生涯雖朴略，氣象自熙熙。
送玉面貍 蘇軾
北距飛狐信未通，夜來縛到藁街東。千年妖幻誰家婦，一國蒙茸亡是公。丘首可憐迷故土，帝羓空用起腥風。長纓俘獻埋輪使，未問豺狼問此翁。
贈李邦直探梅 蘇軾
尋花不惜命，愛雪常忍凍。三爲郡太守，清似於陵仲。
題陳公園 蘇軾
春池水暖魚自樂，翠嶺竹靜鳥知還。莫言疊石小風景，捲簾看盡銅官山。
潮中觀月 蘇軾
璃玻千頃照神州，此夕人間別是秋。地與樓臺相上下，天隨星斗共沉浮。一塵不向山中住，萬象都從物外求。醉吸清華遊碧落，更於何處覓瀛洲。
雨中邀李范庵過天竺寺作二首  其一 蘇軾
步來禪榻畔，凉氣逼團蒲。花雨檐前亂，茶烟竹下孤。乘閑携畫卷，習靜對香罏。到此忽終日，浮生一事無。
雨中邀李范庵過天竺寺作二首  其二 蘇軾
老禪趺坐處，疏竹翠泠泠。秀色分鄰舍，清陰覆佛經。蕭蕭日暮雨，曳履繞方庭。
安老亭 蘇軾
橋下幽亭近水寒，倩誰□字在楣端。市廛得此尤堪隠，老者於今只自安。飯後徐行扶竹杖，倦來穩坐倚蒲團。眼明能展鍾王帖，絕勝前人映雪看。
舒嘯亭 蘇軾
攬勝雷山舒嘯亭，諸峰秀拱透雲程。嘯傲池邊紅日伴，舒懷巌壑白雲迎。滿目縱觀天際迥，一腔收拾歲寒清。松花香遍銀陽地，剩把新詩壯此行。
宿資福院 蘇軾
月明寫炤寺林幽，最是江湖入念頭。衣染爐烟金漏迥，茶烹石鼎玉蟾留。山星幾點躔官舍，僧院百年過客舟。封事未投聖主意，長安此夕亦多愁。
金沙臺 蘇軾
雨後東風漸轉和，扣門遷客一經過。王孫采地空珪璧，長者芳聲動薜蘿。正爾謫居懷北闕，聊同笑語說東坡。山林臺閣原無異，促席論心酌叵羅。
句  其一 蘇軾
寒食清明都過了，石泉槐火一時新。
句  其二 蘇軾
滄海何曾斷地脈，白袍端合破天荒。
句  其三 蘇軾
荔枝已成吾髮白，猶作江南未歸客。
句  其四 蘇軾
陽蟲隕羿喪厥喙，羽淵之化帝祝尾。
句  其五 蘇軾
歲寒冰冷天地閉，爲我起蟄鞭魚龍。
句  其六 蘇軾
竹籬茅舍出青黄。
句  其七 蘇軾
其間絕品非不佳，張禹縱賢非骨鯁。
句  其八 蘇軾
冉冉綠霧生人衣。
句  其九 蘇軾
作詩不須工。
句  其一○ 蘇軾
天公自著意。
句  其一一 蘇軾
醉中有客眠何害，須信陶潛未若賢。
句  其一二 蘇軾
不會人間閑草木，預人何事管興亡。
句  其一三 蘇軾
書窗涴壁常遭駡。
句  其一四 蘇軾
旅雁何時更著行。
句  其一五 蘇軾
背之不見與無同。
句  其一六 蘇軾
多生綺語磨不盡。
句  其一七 蘇軾
一夕雷轟薦福碑。
句  其一八 蘇軾
白頭逢國士，青眼酒尊開。
句  其一九 蘇軾
二疏辭漢去。
句  其二○ 蘇軾
山抹微雲秦學士，露花倒影柳屯田。
句  其二一 蘇軾
槐花黄，舉子忙；促織鳴，懶婦驚。
句  其二二 蘇軾
一爐香對紫宮起，萬點雨隨青蓋歸。
句  其二三 蘇軾
秋英不比春花落，說與詩人子細看。
句  其二四 蘇軾
衡茅稚子璠璵器。
句  其二五 蘇軾
有客打碑來薦福，無人騎鶴上揚州。
句  其二六 蘇軾
侍者方當而立歲，先生已是古稀年。
句  其二七 蘇軾
吾曹總爲長江老。
句  其二八 蘇軾
密竹不妨呈勁節，早梅何惜認殘花。
句  其二九 蘇軾
鳳凰來儀，嘉禾合穟。
句  其三○ 蘇軾
愛蜀蘄舒嘉代富，新登高棣桂常芳。
句  其三一 蘇軾
飲非其人茶有語，閉門獨啜心有愧。
句  其三二 蘇軾
但令有婦如康子，安問生兒比仲謀。問信風篁嶺下梅。
句  其三三 蘇軾
白雲峰下兩槍新。
句  其三四 蘇軾
東家近新富，滿地有苔錢。
句  其三五 蘇軾
千層高閣浸雲漢，雙派清流透石巌。
句  其三六 蘇軾
風師挾帝令，號呼肆徂征。雲師畏推逐，蓄意不敢爭。雨師曠厥官，所苟朝夕生。帝眷一夕回，旱議旦暮行。翻然沛膏澤，夜半來無聲。青秧發廣畝，白水涵孤城。
句  其三七 蘇軾
安石作假山，其中多詭怪。雖然知是假，爭奈主人愛。
句  其三八 蘇軾
湖上秋風聚螢苑，門前春浪散花洲。
句  其三九 蘇軾
叩檻出魚鱉，詩成一笑粲。
句  其四○ 蘇軾
暗麝著人簪茉莉，紅潮登頰醉檳榔。
句  其四一 蘇軾
青山南，白石北，此地嵯峨人不識。
句  其四二 蘇軾
門大要容千駟入，堂深不覺百男歡。
句  其四三 蘇軾
苦霧收殘文豹別，怒濤驚起老蟠□。
存目  其一 蘇軾
詩題：無題首句：引手攀紅櫻。
存目  其二 蘇軾
詩題：李白謫仙詩首句：我居青空裏。
存目  其三 蘇軾
詩題：轆轤歌首句：新繫青絲百尺繩。
存目  其四 蘇軾
詩題：藏春塢首句：朱閣前頭露井多。
存目  其五 蘇軾
詩題：題懷素草帖首句：人人送酒不曾沽。
存目  其六 蘇軾
詩題：送淡公二首首句：燕本冰雪骨，坐重青草公。
存目  其七 蘇軾
詩題：元祐癸酉八月二十七日於建隆章凈館書贈王覯首句：海上東風犯雪來。
存目  其八 蘇軾
詩題：跋姜君弼課冊首句：雲興天際。
存目  其九 蘇軾
詩題：和人回文五首首句：紅窗小泣低聲怨，同誰更倚閒窗羣。寒信風飄霜葉黄，前堂畫燭夜凝淚。
存目  其一○ 蘇軾
詩題：老翁井首句：井中老翁誤年華。
存目  其一一 蘇軾
詩題：送蜀僧去塵首句：十年讀易費膏火。
存目  其一二 蘇軾
詩題：謝曹子方惠新茶首句：陳植文華斗石高。
存目  其一三 蘇軾
詩題：書堂嶼首句：蒼山古木書堂嶼。
存目  其一四 蘇軾
詩題：龐公首句：襄陽龐公少檢束。
存目  其一五 蘇軾
詩題：戲書首句：五言七言正兒戲。
存目  其一六 蘇軾
詩題：散郎亭首句：法花下有散郎亭。
存目  其一七 蘇軾
詩題：柏家渡首句：柏家渡西日欲落。
存目  其一八 蘇軾
詩題：觀大水望朝陽巌作首句：朝陽巌前不結廬。
存目  其一九 蘇軾
詩題：黄州首句：南山一尺雪。
存目  其二○ 蘇軾
詩題：古風首句：精神洞元化。
存目  其二一 蘇軾
詩題：雷州八首首句：白髮坐泝黨荔子無幾何下居近流水培塿無松柏粵嶺風俗殊粵女市無常海康臘己酉舊時日南郡。
存目  其二二 蘇軾
詩題：揚州以土物寄少游首句：鮮鯽經年祕醽醁。
存目  其二三 蘇軾
詩題：飲酒四首首句：我觀人間世左手持蟹螯有客遠方來雷觴淡于水。
存目  其二四 蘇軾
詩題：絕句三首首句：松柏蕭森溪水南此身分付一蒲團天風吹月入欄干。
存目  其二五 蘇軾
詩題：竹枝詞首句：自過鬼門關外天。
存目  其二六 蘇軾
詩題：次晁无咎韵閻子常携琴入村首句：士寒餓。
存目  其二七 蘇軾
詩題：惠崇蘆雁首句：惠崇烟雨蘆雁。
存目  其二八 蘇軾
詩題：過土山寨首句：南風日日縱篙撐。
存目  其二九 蘇軾
詩題：和黄龍清老三首首句：萬山不隔中秋月風前橄欖星宿落騎馿覓馿真可笑。
存目  其三○ 蘇軾
詩題：謝惠貓兒頭筍首句：長沙一日煨籩筍。
存目  其三一 蘇軾
詩題：題浄因壁首句：暝倚蒲團卧鉢囊。
存目  其三二 蘇軾
詩題：題浄因院首句：門外黄塵不見山。
存目  其三三 蘇軾
詩題：同景文咏蓮塘首句：塘上鈎簾對晚香。
存目  其三四 蘇軾
詩題：睡起首句：柿葉滿庭紅顆秋。
存目  其三五 蘇軾
詩題：秋思寄子由首句：黄葉山川知晚秋。
存目  其三六 蘇軾
詩題：送柳宜歸首句：折脚鐺邊煨淡粥。
存目  其三七 蘇軾
詩題：萬州太守高公宿約游岑公洞而夜雨連明戲贈二小詩首句：肩輿欲到岑公洞蓬窗高枕雨如繩。
存目  其三八 蘇軾
詩題：贈仲勉子文首句：雨昏南浦曾相對。
存目  其三九 蘇軾
詩題：講武臺南有感首句：山城九月冒朝寒。
存目  其四○ 蘇軾
詩題：東園首句：岑寂東園可散愁。
存目  其四一 蘇軾
詩題：答子勉三首首句：君不登郎省驚人得佳句歐倩腰支柳一渦。
存目  其四二 蘇軾
詩題：戲題巫山縣用杜子美韵首句：巴俗深留客。
存目  其四三 蘇軾
詩題：戲咏子舟畫兩竹兩鸜鵒首句：風晴日暖摇雙竹。
存目  其四四 蘇軾
詩題：次韵謝子高讀淵明詩首句：枯木嵌空微黯淡。
存目  其四五 蘇軾
詩題：古意首句：兒童鞭笞學官府。
存目  其四六 蘇軾
詩題：再過泗上二首首句：眼明初見淮南樹繫舟淮北雨折軸。
存目  其四七 蘇軾
詩題：昭陵六馬唐文皇戰馬也琢石象之立昭陵前客有持此石本示予爲賦之首句：天將剗隋亂。
存目  其四八 蘇軾
詩題：寄歐叔弼首句：昔葬衣冠今在否。
存目  其四九 蘇軾
詩題：和子由次王鞏韵如囊之句可爲一噱首句：平生未省爲人忙。
存目  其五○ 蘇軾
詩題：題盧鴻學士堂圖首句：昔爲太室游。
存目  其五一 蘇軾
詩題：贈仲素寺丞致仕歸隠潛山首句：潛山隠君七十四。
存目  其五二 蘇軾
詩題：申王畫馬圖首句：天寶諸王愛名馬。
存目  其五三 蘇軾
詩題：侯灘首句：江邊皎皎過侯灘。
存目  其五四 蘇軾
詩題：火星巌首句：火星巌下石凌壁。
存目  其五五 蘇軾
詩題：滄州亭懷古首句：湘水悠悠天際來。
存目  其五六 蘇軾
詩題：送公爲游淮南首句：負米萬里緣其親。
存目  其五七 蘇軾
詩題：池上二首首句：小池新鑿會天雨不作太白夢日邊。
存目  其五八 蘇軾
詩題：陳伯比和回字復次韵首句：田里馮生寧屑去。
存目  其五九 蘇軾
詩題：次韵張甥棠美述志首句：仲子甘心織屨避萬鍾。
存目  其六○ 蘇軾
詩題：移合浦郭功甫見寄首句：君恩浩蕩似陽春。
存目  其六一 蘇軾
詩題：次韵參寥寄少游首句：巌棲木石已皤然。
存目  其六二 蘇軾
詩題：秋晚客興首句：草滿池塘霜送梅。
存目  其六三 蘇軾
詩題：和寄天選長官首句：離形宇宙間。
存目  其六四 蘇軾
詩題：題女唱驛首句：攬轡金房道。
存目  其六五 蘇軾
詩題：次韵張甥棠美晝眠首句：炎歊六月北窗凉。
存目  其六六 蘇軾
詩題：寶墨亭首句：山陰不見換鵝經。
存目  其六七 蘇軾
詩題：西湖絕句首句：畢竟西湖六月中。
存目  其六八 蘇軾
詩題：雪詩八首首句：石泉凍合竹無風閑來披氅學王恭半夜欺凌范叔袍兒童龜手握輕明天工呈瑞足人心海風吹浪去無邊高下橫斜薄又濃萬石千鈞積累成。
存目  其六九 蘇軾
詩題：老人行首句：有一老翁老無齒。
存目  其七○ 蘇軾
詩題：游山呈通判承議寫寄參寥師。
存目  其七一 蘇軾
首句：煌煌世胄餘出處：《七集續集》卷一。
存目  其七二 蘇軾
首句：偉人謀議不求多出處：《七集續集》卷二。
存目  其七三 蘇軾
詩題：題雙楠軒首句：南軒前頭兩佳木。
存目  其七四 蘇軾
詩題：僧首句：一鉢即生涯。
存目  其七五 蘇軾
詩題：牡丹首句：綺席偏宜晝。
存目  其七六 蘇軾
詩題：蓮五首首句：城中擔上賣蓮房綠玉蜂房白玉蟬蜂不禁人採蜜忙山蜂愁雨損蜂兒蜂兒來自宛溪中。
存目  其七七 蘇軾
詩題：送馮判官之昌國首句：斬蛟將軍飛上天。
存目  其七八 蘇軾
詩題：馬子約送茶作六言謝之首句：珍重繡衣直指。
存目  其七九 蘇軾
詩題：壽呂帥首句：穆穆三階正。
存目  其八○ 蘇軾
詩題：壽陳同知首句：上界森嚴官府足。
存目  其八一 蘇軾
詩題：壽叔父首句：燁燁蒼龍宿。
存目  其八二 蘇軾
詩題：失題二首首句：山行似覺鳥聲殊浮雲有意藏山頂。
存目  其八三 蘇軾
詩題：試院觀伯時畫馬絕句首句：竹頭搶地風不舉。
存目  其八四 蘇軾
詩題：沿流館中得二絕句首句：淮西功業冠吾唐李白當年流夜郎。
存目  其八五 蘇軾
詩題：劉顗宮苑退老於廬山石碑庵顗陝西人本進士換武家有聲伎首句：山西舊將本書生泝弓挂壁耻言勳肩輿已棄躡風騅。
存目  其八六 蘇軾
詩題：蔡洲首句：蔡洲昔人居。
存目  其八七 蘇軾
詩題：失題二首首句：足躡平都左洞天平都天下古名山。
存目  其八八 蘇軾
詩題：與道源游西莊遇齊道人同往草堂爲齊書此首句：桑麻已零落。
存目  其八九 蘇軾
詩題：白鶴吟留鍾山覺海首句：白鶴聲可憐。
存目  其九○ 蘇軾
詩題：驪山首句：君門如天深幾重。
存目  其九一 蘇軾
詩題：贈山谷子首句：黄童三尺世無雙。
存目  其九二 蘇軾
詩題：答晁以道索書首句：閱世真難記。
存目  其九三 蘇軾
詩題：謝都事惠米首句：平生忍慾今忍貧。
存目  其九四 蘇軾
詩題：和南都趙少師首句：富貴功名已兩忘。
存目  其九五 蘇軾
詩題：寄汝陰少師首句：得時行道善知終。
紫騮馬 張舜民
紫騮馬，白面郎。紅銀鞍勒青油韁，左牽黄犬右擎蒼。朝從灞陵獵，暮宿投平康。使酒不滿意，按劍叱天狼。今年明年一如此，後年不覺髮成霜。扶肩策杖出門行，抱子弄孫樓上坐。忽然涕淚滿衣襟，爲見驊騮面前過。
關山月 張舜民
明月生海上，裴回照邊城。中夜關山靜，但聞流水聲。征人看月思鄉泣，夜久衣單難獨立。錦字佳人怨不歸，開幃更感飛螢入。
桃李花  其一 張舜民
紅白桃李花，馨香滿芳草。開時人少年，落處人已老。風雨半夜來，飄揚滿官道。行客爲歎息，不忍便除掃。猶有兩三枝，香色晚更好。把酒將奈何，攀折恨不早。
桃李花  其二 張舜民
花如桃李人如玉，終日看花看不足。萬年枝上囀春風，七絲弦上調新曲。寶馬嘶風車擊轂，東市鬬鷄西市鞠。但得長留臉上紅，莫辭貴買尊中醁。
來日大難 張舜民
去日滔滔似易得，來日藐藐若大難。一日且作一日調，百年莫作百年看。晉侯竟爾見新麥，楚王更要食熊蹯。勿輕白髮翁，勿恃青楊質。物壯則老矣，其壽不可必。嵇叔夜，郭景純，今般人物如何人，皇天何不留逡巡。
君馬黄 張舜民
君馬良，乘乘黄。僕臣御，守法度。乍可三驅失前禽，不可一朝爲詭遇。假使四牡，項領無害。六轡如組，周旋中規，折旋中矩。聽和鸞之聲，遵康莊之路。馬不駭輿，君子安處。如欲登九折之險，走羊腸之阻。蒙犯霜露，跌踢風雨。雖使造父再生，王良復出，予亦未知其如何爾。
大雪行 張舜民
曉辭洛水濱，暮宿河之涘。四野漫漫不見人，竟日止能行數里。渾然天地爲一色，渭水南北復何似。五陵鷹犬爭合圍，十宅管弦初熱耳。連宵耿耿照鬢髮，迎馬點衣猶未已。但得來年春麥熟，暫困泥塗復何恥。農夫南畝未厭多，却入長安作泥滓。
邯鄲少年 張舜民
邯鄲全盛時，人物自都雅。更得幽并兒，豪氣陰相假。生求趙王劍，千金不論價。力購燕國姝，臨高起亭榭。使酒叢臺上，夜獵西陵下。聞說五陵兒，臂鷹馳犬馬。
試院感懷 張舜民
朱戶當晝扃，霜簾達夜懸。沈沈造廣庭，皞皞接衆賢。疏莛叩洪鐘，短綆汲深淵。始知學不迨，內顧多歉然。憶昔居上庠，忝出流輩前。賦就千金直，詩成萬口傳。荀楊迥接迹，班馬思比肩。一從苟干祿，永謝英俊躔。折腰府縣中，餬口道路邊。世俗多見輕，義士誰哀憐。憔悴有今日，光輝思昔年。今茲睹秋闈，猶欲爭相先。枯魚傍江湖，疲馬憶薊燕。凉風拂翠幙，隴月向人圓。物景近中秋，客意孤綿綿。裴回望清光，欲攬不得全。永懷懽樂時，把酒謝嬋娟。
鯨魚 張舜民
東海十日風，巨浪碎山谷。長鯨跨十尋，宛轉在平陸。雷火從天來，砉然刳兩目。肌膚煮作油，骨節分爲屋。腥羶百里內，戶戶至厭足。我聞海上人，明珠可作燭。鯨魚復何罪，海若一何酷。從欲讒風伯，大鈞問不告。躊躕復歎息，歸咎當溟瀆。託形天地閒，獨爾有含蓄。大者不能容，小者又何益。却羨蝦魚輩，安然保家族。
東武二首  其一 張舜民
小白奬周室，夷吾致其君。各竭當時力，未免後儒言。駿馬日千里，壯士舉百鈞。更欲加勉策，折髀與摧轅。
東武二首  其二 張舜民
景公登牛山，俯闞臨邑區。耕耘被廣野，軒冕充脩衢。鬬雞走狗馬，擊筑吹笙竽。魚鹽來海岱，桑柘入青徐。饒樂曾無敵，棄背復何如。公乃歎而泣，顧謂諸大夫。安得千萬年，長有此國都。大夫助公泣，獻壽猶欷歔。晏子斂袂笑，笑此君臣愚。世事如輪環，曾不借須臾。前此十數公，今已成丘墟。胡不長守此，乃與子孫居。始知富貴者，喜受庸人諛。豈獨當時笑，後世亦揶揄。
山陽二首  其一 張舜民
山陽水陸衝，樂餌人所赴。寂寞先生門，車輪不少駐。賢哉彼二公，綽有尚賢風。恨不生羽翼，嘯歌樽酒中。
山陽二首  其二 張舜民
古人急於仕，每擇分所安。願爲趙魏老，不作滕薛官。今人不量力，臨老當繁難。少見詠淇澳，甚多歌伐檀。
淮口阻雨 張舜民
旱久不得雨，既雨不肯休。沄沄汴河水，初合淮河流。北來何處客，暫此駐扁舟。中有投荒人，萬里趨炎洲。聽水夜不眠，觀水朝亦愁。呼風捲重陰，放出赤日頭。捨舟出平地，走馬復西遊。
天爵山 張舜民
耕者志於食，否則餒繼之。學者志於道，一爲好爵縻。本自不營利，間或與利期。朝日入而處，暮日仰而思。浮雲蔽蔀屋，見前當自知。
李侯新齋植松竹聊爲雜言 張舜民
嘗聞君子居，一日顧必葺。李侯作新齋，制度皆自給。軒楹如肺腑，豁達可出入。取竹渭水湄，移松隴山隰。歲寒遠相依，勁節久孤立。栽培豈無法，根著至今濕。清風在目前，獨我得多挹。歸壤共無涯，往日不可及。惟憂屬後人，長伴邊聲急。
送葉伸出使河北 張舜民
君今使河北，幾日渡黄河。脫身出臺省，杖節犯風波。東南耆舊中，如君能幾何。何人把袂留，顧我餞則那。燕趙多佳人，善舞體婆娑。不學白紵詞，能唱瓠子歌。歌罷令翁愁，井竈宅黿鼉。安得佐禹才，干旄飾五紽。與君並駕驅，坐使民氣和。揮汗强援筆，矢辭愧不多。
汧陽感事 張舜民
人誰無婚姻，我則分鮮薄。即今頭已白，不識外家樂。再過汧陽縣，心境何寂寞。當時退食地，東軒俯層壑。華屋變山丘，九原寧可作。空存遺愛樹，枝葉幾榮落。正如遼東歸，但見舊城郭。堂堂想其儀，物物皆如昨。眼看北來雁，身是南飛鵲。霜風掃隃麋，晚翠斂吳嶽。臨行更踟躕，灑淚徧南閣。
思善堂 張舜民
春風長萬物，棘子猶卷然。及至華實稠，已悲霜露先。功隨四時去，不待三牲全。所以陟屺人，設身常捨旃。
鄉人言 張舜民
郴江有奇石，似牛伏岸側。鄉人久相傳，過者有顛覆。我與鄉人謀，鑿去可勿留。祇消一日力，得弭千歲憂。鄉人顧我笑，官必有闇拙。大者不能圖，小者安能說。方今民間事，頗有急於石。當官貴居事，能不閑採拾。我有本多田，今乃身無居。雖有兒女輩，售人爲婢奴。破家不足恡，所恨骨肉離。官今將骨肉，好去將何之。我雖有田里，亦聞官念此。念此不能爲，何用居官爾。乃指江中石，此物如有神。不覆廉善士，獨傾貪虐人。官今幸過此，行李都無害。將我言日思，勿爲貧賤懈。我聞鄉人言，背顙俱汗流。欲問破家因，恐爲明者羞。
送羅正之年兄出使二浙 張舜民
玉麈助清談，金貂飾高位。二物已殺身，無剝生民利。君爲使者官，猶作農夫事。隨軒載畚插，一心惟度地。惟梁及齊岱，潢汙變滯穗。玉食反無魚，黄牛如象貴。凡人畏辛苦，君處乃樂易。富哉太伯墟，吳越之委積。二年苦昏墊，竈臼成蛙肆。一日死百人，官司但熟視。不獲乃命君，物議已爲遲。君其尚勉旃，副彼朝廷意。若爲濬涇洪，可得露城市。誅其姑息人，戢彼因循吏。死者不可招，存者如何置。赴海與壑鄰，實繫君之智。君家本天台，立身頗勤勩。一生在州縣，晚歲稱憲使。南人重衣錦，今爾實自致。弭節拜墳墓，椎牛設鄉遂。翁媼上籬觀，揮零復嗟喟。咸曰羅家兒，今日乃如是。伊予出西北，仕路每相值。交代又同年，莫予論事契。嗜好無不同，出處亦有類。天台與四明，一生游夢寐。淡蕩秋風中，都門把歸袂。行與興公游，閒過賀老醉。二客儻有言，因風幸相寄。
送薛昌朝赴太原幕府 張舜民
去國重爲客，送君還復歸。天寒雨細光景促，且就東城寺中宿。寺當蒲坂望屋廬，日暮無由辨喬木。既已唯諾難自由，雖欲一日安可留。吾輩事勢不大殊，此際興味復何如，歸來愁坐獨嗟吁。畢竟豈如村野老，或爾富民城郭居。雨暘寒燠都不與，親戚滿眼身不孤。乃知平生走薄官，正似癡牛引重車。險夷繚絡不知止，祇得終年困道塗。
贈奉議沈遼 張舜民
鳬脛天生短，鶴脛本來長。一朝有客欲斷續，二物無地逃悲傷。吾徒曾匪鳬鶴匹，又取聖賢爲學術。解將軒冕等浮雲，寧免儻來并執一。夫君擢秀居東南，代以文詞起簪紱。錚錚官業素有聞，更號能書居第一。平生意氣少防閑，一跌落在江湖間。幾年轉徙無家室，惟與樵漁爲往還。醉吟未免寫胸臆，健筆依舊飛雲烟。遠俗僻陋多不識，都城一帖沽萬錢。今朝我過齊山下，邀我陟降遊二山。羨君卜築思意盡，今古氣象羅目前。佛留九頂千株石，天賜清溪一水灣。自拾薪枝給朝夕，不與城郭通交關。親友一切皆謝絕，惟許子馳來問安。人生涉世多憂喜，不用昭昭明物理。少小辛苦卜一廛，如今老大無居止。遷流方從五嶺去，敢望生還復經此。萬一君恩縱北歸，與君左右爲鄰里。